title: Niko Dimitrakos

text: Kaudeksi 2002–2003 Dimitrakos siirtyi San Jose Sharksin organisaatioon. Hän pelasi suurimman osan kaudestaan vielä AHL-joukkue Cleveland Baronsissa. NHL:n puolella Dimitrakos pelasi 21 runkosarjaottelua tehopistein 6+7=13. Ensimmäisellä kaudellaan Sharksissa hän sai toisinaan pelata myös Teemu Selänteen kanssa ykkösketjussa. Varsinaisella tulokaskaudellaan 2003–2004 Dimitrakos pelasi NHL:ssä 68 runkosarjaottelua tehopistein 9+15=24 ja 15 playoff-ottelua tehopistein 1+8=9. Hän oli Sharksin avainpelaajia kevään 2004 pudotuspeleissä, kun joukkue selviytyi ensimmäisen kerran historiassa läntisen konferenssin finaaleihin. Dimitrakosin ensimmäinen ja toistaiseksi ainoa NHL:n pudotuspelimaali syntyi varsin hyvään paikkaan hänen NHL-uransa ensimmäisessä playoff-ottelussaan 8. huhtikuuta 2004 ensimmäisessä puolivälieräottelussa St. Louis Bluesia vastaan. Dimitrakosin osuma jäi koko ottelun ainoaksi ja ratkaisi Sharksille jatkoaikavoiton. Hän pelasi kauden aikana myös seitsemän AHL-ottelua Baronsissa ja valittiin 26. lokakuuta 2003 liigan viikon pelaajaksi.


title: Niko Dimitrakos

text: Heinäkuussa 2007 Dimitrakos teki vapaana agenttina vuoden mittaisen sopimuksen Ottawa Senatorsin kanssa, mutta hän ei pelannut kauden 2007–2008 aikana otteluakaan NHL:ssä, vaan koko kausi kului farmijoukkue Binghamton Senatorsissa. Dimitrakos siirtyi kaudeksi 2008–2009 Eurooppaan ja Elitserien-joukkue Skellefteå AIK:n riveihin hakemaan nostetta uralleen. Kreikan kansalaisena hän ei vienyt EU-passinsa ansiosta joukkueesta ulkomaalaispelaajan paikkaa. Dimitrakos pelasi Skellefteåssa nappikauden tekemällä tehot 22+22=44. Hän oli joukkueen paras pistemies ja maalintekijä. Elitserienin pistepörssissä Dimitrakos oli yhdestoista ja maalipörssissä kahdeksas.


title: Niko Dimitrakos

text: Kauden 2009–2010 Dimitrakos pelasi KHL-joukkue TsSKA Moskovassa. Heinäkuussa 2010 hän palasi Ruotsiin ja teki vuoden mittaisen sopimuksen MODO Hockeyn kanssa. Maalintekijäksi hankittu Dimitrakos osoittautui kuitenkin flopiksi ja hän teki 22 ottelussa vain tehot 4+1=5. Marraskuussa 2010 hän ja MODO purkivat sopimuksensa. Dimitrakos teki tammikuussa 2011 loppukauden 2010–2011 kattavan sopimuksen DEL-joukkue Adler Mannheimin kanssa. Ennen kautta 2011–2012 hän kävi try-outilla Vancouver Canucksissa, muttei saanut sopimusta. Dimitrakos siirtyi AHL-joukkue Wilkes-Barre/Scranton Penguinsin vahvuuteen. Joulukuussa 2011 hän palasi loppukaudeksi Adler Mannheimiin.


title: Niko Dimitrakos

text: Kaudella 2012–2013 Dimitrakos jatkoi uraansa Grizzly Adams Wolfsburgissa. Hän ehti pelata joukkueessa vain 13 ottelua, kunnes vaikea polvivamma oli lopettaa Dimitrakosin uran. Myös Wolfsburg purki Dimitrakosin sopimuksen marraskuussa 2012. Hän oli sivussa vielä syyskaudella 2013–2014, mutta kuntouduttuaan Dimitrakos siirtyi viiden ottelun mittaiselle try-outille SM-liigajoukkue Tampereen Ilvekseen tammikuussa 2014. Helmikuun puolivälissä hän sai loppukauden kattaneen jatkosopimuksen joukkueeseen. Dimitrakos lopetti pelaajauransa kevääseen 2014.


title: Niko Dimitrakos

text: Dimitrakos edusti Yhdysvaltoja vuoden 2003 MM-kilpailuissa.


title: Niko Dimitrakos

text: Dimitrakosin isä on kreikkalainen ja äiti italialainen. Hänellä on Joanne-vaimon kanssa tytär Mia Bella Dimitrakos (s. 2006). Dimitrakos on perustanut vaimonsa kanssa 2 Face Case -nimisen yrityksen, joka kauppaa akryylilasisia telineitä esimerkiksi pelipaidoille, joissa paitoja voi katsoa niiden molemmilta puolilta.


title: Monterreyn hurrikaani

text: Monterreyn hurrikaani vuonna 1909 oli tuhoisimpia Atlantin valtameren hurrikaaneja, joista on säilynyt tietoja. Meksikossa sen arvioidaan tappaneen noin 4 000 ihmistä. Hurrikaaniksi se kehittyi trooppisesta myrskystä Leewardinsaarten itäpuolella, kulki Hispaniolan ylitse 23. elokuuta ja nousi maihin Kuubassa ennen kuin kehittyi luokan 3 hurrikaaniksi Karibianmerellä. Tämän jälkeen se liikkui Jukatanin niemimaan pohjoiskärjen yli, minkä jälkeen se saavutti korkeimman tuulennopeutensa 185 km/h. Tamaulipasin osavaltioon se saapui 27. elokuuta ja haihtui seuraavana iltapäivänä.


title: Monterreyn hurrikaani

text: Aineellisten vahinkojen arvioidaan nousseen 50 miljoonaan dollariin. Monterreyn kaupunki kärsi pahimmat tuhot. Siellä yli puolet rakennuksista tuhoutui ja 20 000 ihmistä jäi kodittomaksi.


title: Kerimäen rautatieasema

text: Kerimäen rautatieasema (, ratakm 495+531) on rautatieliikennepaikka Savonlinnan Silvolassa noin 10 kilometriä Kerimäen kirkonkylältä lounaaseen. Asema avattiin Elisenvaaran ja Savonlinnan välisen rataosuuden yhteydessä helmikuussa 1908. Kerimäen asemarakennus on rakennettu Bruno Granholmin suunnittelemien V luokan aseman tyyppipiirustusten mukaan.


title: Kerimäen rautatieasema

text: Asema oli alun perin nimeltään Silvola sitä ympäröivän kylän mukaisesti, mutta nimi muutettiin silloisen sijaintikunnan mukaan Kerimäeksi toukokuussa 1988.


title: Kerimäen rautatieasema

text: Kaikki rataosalla kulkevat Parikkalan ja Savonlinnan väliset taajamajunat pysähtyvät asemalla. Lipunmyynti lakkautettiin vuonna 1999, mutta miehitys loppui vasta vuonna 2007 kauko-ohjauksen myötä. Asemalla oli 1990-luvun alkuun asti myös noin 10 kilometrin päässä sijaitsevan Ruokojärven kalkkikivilouhoksen kuljetuksiin liittyvää tavaraliikennettä.


title: Carolin Dietrich

text: Carolin Dietrich (o.s. Nytra, s. 26. helmikuuta 1985 Hampuri) on saksalainen pika-aitajuoksija. Hän edustaa MTG Mannheim -seuraa ja häntä valmentaa Rüdiger Harksen.


title: Carolin Dietrich

text: Nytra sijoittui 100 metrin aitajuoksussa kuudenneksi alle 20-vuotiaiden MM-kilpailuissa Grossetossa 2004 sekä alle 23-vuotiaiden EM-kilpailuissa Erfurtissa 2005 ja Debrecenissä 2007. Hän karsiutui välierissä Pekingin olympialaisten 2008 ja Berliinin MM-kilpailujen 2009 100 metrin aitajuoksussa sekä Torinon sisäratojen EM-kilpailujen 2009 60 metrin aitajuoksussa.


title: Carolin Dietrich

text: Nytra sai pronssia 100 metrin aitajuoksussa Barcelonan EM-kilpailuissa 2010 ajalla 12,68. Pariisin sisäratojen EM-kilpailuissa 2011 hän voitti 60 metrin aitajuoksussa kultaa ajalla 7,80.


title: Carolin Dietrich

text: Nytra on voittanut Saksan mestaruuden 100 metrin aitajuoksussa vuosina 2007–2010 ja 2012 sekä sisäradoilla 60 metrin aitajuoksussa 2010 ja 2011. Hän juoksi 100 metrin aitajuoksussa ennätyksensä 12,57 Lausannessa 8. heinäkuuta 2010 ja 60 metrin aidoissa 7,80 Pariisissa 4. maaliskuuta 2011.


title: CIM-10 Bomarc

text: CIM-10 Bomarc oli Boeingin Yhdysvaltain ilmavoimille valmistama maasta laukaistava ilmatorjuntaohjus. Sen ensilaukaisu tapahtui 24. helmikuuta 1955. Boeingin ohella ohjuksen kehitystyöhän osallistui Michiganin yliopisto. Boeing valmisti vuosien 1957 ja 1964 välisen aikana kaikkiaan 700 Bomarc-ohjusta ja niihin 420 laukaisujärjestelmää. Ohjukset olivat käytössä 1970-luvun alkuvuosiin saakka.


title: CIM-10 Bomarc

text: Yhdysvallat ja Kanada solmivat vuonna 1957 NORAD-sopimuksen, joka johti John Diefenbakerin konservatiivihallituksen päätökseen sijoittaa Kanadan alueelle Bomarc-ohjuksia. Kanada vastaanotti 56 ohjusta, jotka sijoitettiin La Macazaan, Quebeciin ja North Bayhin, Ontarioon. Ohjusten hallinnasta vastasi NORAD. Päätöstä tehtäessä hallitus ei ollut kuitenkaan tehnyt selväksi, että ohjukset oli tarkoitus varustaa ydinkärjillä. Asian tultua julki vuonna 1960, syntyi väittelyä tulisiko Kanadaan sijoittaa ydinaseita. Viivytys huononsi Kanadan ja Yhdysvaltojen välisiä suhteita. Päätös ydinkärjistä viipyi vuoteen 1963, jolloin ne hyväksyi uudeksi pääministeriksi nousseen Lester B. Pearsonin johtama liberaalihallitus, ja ydinkärjet toimitettiin laukaisupaikoille 31. joulukuuta 1963. Päätös oli kuitenkin tehty vastahakoisesti ja vuonna 1969 valtaan noussut Pierre Trudeaun hallitus kumosi sen. Kanadassa Bomarcit poistettiin käytöstä vuoteen 1971 mennessä.


title: CIM-10 Bomarc

text: 7.6. 1960 syttyi tuleen Bomarc-A tyyppinen ohjus McGuiren lentotukikohdassa kun ohjuksen nesterakettimoottoreita oltiin tankkaamassa. Aseen ydinlatauksesta pääsi karkaamaan plutoniumia, joka saastutti tukikohdan aluetta. Se peitettiin betonoinnilla sekä asfaltoinnilla.


title: CIM-10 Bomarc

text: Säiliöitten pitäminen täysinä olisi aihettanut korroosiota. Täyttäminen oli taasen hidasta sekä vaarallistakin, mikä teki aseen toimintavalmiuden heikoksi.


title: In Guezzam

text: In Guezzam (myös 'Ayn Qazzām, Aïn Guezzam, I-n-Guezzâm) () on kunta In Guezzamin piirikunnassa Tamanrassetin maakunnassa eteläisessä Algeriassa. Asukkaita kunnassa on 4 938 (1998).


title: In Guezzam

text: In Guezzam sijaitsee kymmenen kilometrin päässä Nigerin rajalta pohjoiseen. Algerian puolen rajamuodollisuudet tapahtuvat siellä. In Guezzamista pääsee 416 kilometrin päässä pohjoisessa sijaitsevaan Tamanrassetin kaupunkiin jaetuilla nelivetotakseilla, jotka lähtevät niiden ollessa täysiä. In Guezzamin kautta kulkee myös kuorma-autoja, jotka ottavat kyytiinsä myös matkustajia. Lisäksi Tamanrassetiin kulkee muutama linja-auto viikossa. Tamanrassetista liikennöi kerran viikossa lentokone In Guezzamin lentoasemalle.


title: In Guezzam

text: In Guezzamissa on yksi ravintola, joka järjestää myös majoitusta. Esimerkiksi pankki kaupungista puuttuu.


title: In Guezzam

text: Dakar-rallin reitti on kulkenut In Guezzamin kautta vuonna 1979.


title: Pedot (romaani)

text: Pedot () on Frank Schätzingin vuonna 2004 ilmestynyt tieteellinen jännitysromaani. Yhdysvaltalainen näyttelijä ja tuottaja, Uma Thurman on ostanut kirjan elokuvaoikeudet ja elokuva aiotaan kuvata vuonna 2015.


title: Pedot (romaani)

text: Kirja seuraa suurta joukkoa omiin aloihinsa erikoistuneita ihmisiä, jotka yrittävät selittää kummallisia tapahtumia; muun muassa valtavia tsunameja, jotka vaativat miljoonia ihmishenkiä.


title: Pedot (romaani)

text: Sigur Johanson on norjalainen biologi, joka työskentelee Trondheimin yliopistossa. Häntä pyydetään tutkimaan uudenlaista merimatojen lajia. Monien tutkimusten jälkeen selviää, että madot ovat yhdistyneet bakteerin kanssa ja tuhoavat maapohjaa, joka aiheuttaa merenalaisia maanvyörymiä ja sitä myöten tsunameja. Samanaikaisesti Leon Anawak, tiedemies, joka tutkii valaita ja työskentelee valaiden tarkkailu-yhdistyksessä huomaa valaiden käyttäytymisen muuttuvan väkivaltaiseksi. Ne esimerkiksi hyökkäävät järjestelmällisesti laivojen kimppuun.


title: Pedot (romaani)

text: Kun selviää, että tapahtuneella on sama syy, asia siirtyy Yhdysvaltojen hallituksen käsiteltäväksi. Toimintaa johtaa Judith Li, presidentin läheinen ystävä. Kun asiaa ratkotaan, hyökkäykset ihmiskuntaa vastaan jatkuvat. Tutkijoille selviää, että asioille ei ole täysin luonnollista selitystä ja alkavat kutsua ilmiötä nimellä "yrr". Selviää, että Yrr on tietoinen olento, joka asuu meressä ja haluaa tuhota ihmiskunnan.


title: Pedot (romaani)

text: Kenraali Li ja tutkijoiden pieni joukko yrittävät saada yhteyden Yrriin. Heille selviää, että Yrr koostuu yksisoluisista eliöistä, jotka toimivat ryhmissä. Eliöillä on kollektiivinen älykkyys, joka on ollut olemassa satojen miljoonien vuosien ajan. Tutkijat eivät kuitenkaan saa mahdollisuutta tutkia niitä. Heille myös selviää, ettei kenraali Li ole kertonut kaikkia Yrriä koskevia suunnitelmia. Yksi tutkijoista etsii nimittäin keinoa, jolla voisi tuhota Yrrin - lopullisesti. Johanson korostaa, että se on väärä lähestymistapa mutta Li ei kuuntele häntä ja määrää Johansonin tapettavaksi.


title: Pedot (romaani)

text: Kirjan lopussa, vuoden päästä tuhoista, tieto siitä, että ihmiset eivät ole ylivertaisia planeetallaan aiheuttaa kaaosta, heidän pitää keskittyä siihen, että he eivät loukkaa merenalaista voimaa, joka valvoo heitä koko ajan.


title: Nell Balaban

text: Nell Balaban on yhdysvaltalainen laulaja-lauluntekijä, näyttelijä, teatteriohjaaja ja ääninäyttelijä. Hän on esiintynyt teatterissa 1990-luvun ja 2000-luvun alussa muutamissa Broadway-näytelmissä. Balaban esiintyi myös televisiossa 1990-luvun lopulla cameo-rooleissa televisiosarjoissa Kova laki ja Sopranos. Hän esiintyi myös muutamassa suoraan DVD:lle julkaistuissa elokuvissa, kuten Wildly Available ja Amyn salattu maailma.


title: Nell Balaban

text: 2000-luvulla Balaban teki äänirooleja animaatioihin, jossa hän käytti salanimiä Karen Neil ja Karen Neill. Kaikki projektit olivat 4Kidsin tuotantoa, joissa hän muun muassa dubbasi englanniksi Pokemonissa Carolineaa, Roxannea ja Elisaa. Balaban oli myös Yu-Gi-Oh! Duel Monstersissa Ishizu Ishtarin ja One Piecessä Nefertari Vivin äänenä. Lisäksi hän oli usean vuoden ajan Karain äänenä vuoden 2003 Turtles-sarjassa, sekä muutamissa videopeleissä, kuten .


title: Perri Shakes-Drayton

text: Perri Shakes-Drayton (s. 21. joulukuuta 1988 Lontoo, Yhdistynyt kuningaskunta) on englantilainen 400 metrin aitajuoksija.


title: Perri Shakes-Drayton

text: Shakes-Drayton sijoittui kahdeksanneksi alle 20-vuotiaiden MM-kilpailuissa Pekingissä 2006. Saman ikäluokan EM-kilpailuissa Hengelossa 2007 hän sai hopeaa 400 metrin aitajuoksussa Britannian junioriennätyksellä 56,46. 4 × 400 metrin viestissä hän ankkuroi Britannian niin ikään toiseksi.


title: Perri Shakes-Drayton

text: Shakes-Drayton voitti alle 23-vuotiaiden Euroopan-mestaruuden 400 metrin aitajuoksussa Kaunasissa 2009 ajalla 55,26. Saman vuoden Berliinin MM-kilpailuissa hän karsiutui välierissä. Dohan sisäratojen MM-kilpailuissa 2010 hän kuului viidenneksi sijoittuneeseen brittien 4 × 400 metrin viestijoukkueeseen. Barcelonan EM-kilpailuissa 2010 hän oli 400 metrin aitajuoksussa kolmas ennätyksellään 54,18 ja juoksi 4 × 400 metrin viestissä ankkuriosuuden Britannian pronssijoukkueessa. Seuraavan vuoden Daegun MM-kilpailuissa hän karsiutui 400 metrin aitojen välierissä ja kuului neljänneksi sijoittuneeseen Britannian pitkän viestin joukkueeseen.


title: Perri Shakes-Drayton

text: Shakes-Drayton voitti Istanbulin sisäratojen MM-kilpailuissa 2012 kultaa 4 × 400 metrin viestissä. Lontoon olympialaisissa hän karsiutui 400 metrin aitajuoksun välierissä ja sijoittui Britannian joukkueessa viidenneksi 4 × 400 metrin viestissä. Göteborgin EM-hallikilpailuissa 2013 hän voitti kultaa sekä 400 metrillä ajalla 50,85 että 4 × 400 metrin viestissä. Moskovan MM-kilpailuissa 2013 hän sijoittui 400 metrin aitajuoksussa seitsemänneksi.


title: Perri Shakes-Drayton

text: Shakes-Drayton juoksi Lontoon MM-kilpailuissa 2017 alkuerissä 4 × 400 metrin viestissä. Loppukilpailussa Britannia sai toisella kokoonpanolla hopeaa.


title: SummerSlam (1997)

text: SummerSlam (1997) oli kymmenes joka vuotinen SummerSlam pay-per-view (PPV) tapahtuma, minkä World Wrestling Federation (WWF) tuotti. Se pidettiin 3. elokuuta, 1997 Continental Airlines Arenalla East Rutherford, New Jerseyssä. Tapahtumassa selostaja, Michael Cole teki debyyttinsä. Päätapahtuma matsissa Bret Hart voitti WWF Mestaruuden The Undertakerilta, mikä oli ensimmäinen kerta kun SummerSlam:ssa WWF Mestari vaihtuu.


title: SønderjyskE

text: SønderjyskE on tanskalainen jalkapalloseura, jolla on myös jääkiekko- ja käsipallotoimintaa. Seuran joukkueilla on useita kotipaikkoja Etelä-Jyllannissa. Seuran nimikin on johdettu sanoista "Sønderjysk Elitesport", mikä tarkoittaa Etelä-Jyllannin pääsarjaurheilua. Seura onkin perustettu, koska alueella tultiin siihen johtopäätökseen että yksittäisistä kunnista ei pystytä kasaamaan kilpailukykyisiä joukkueita eri sarjoihin. Vuonna 2010 neljä seuran viidestä joukkueesta pelasikin pääsarjatasolla, jääkiekkojoukkue on jopa voittanut kaksi viimeisintä mestaruutta. Miesten jalkapallojoukkue on pelannut pääsarjatasolla vasta kolme kautta.


title: SønderjyskE

text: Miesten jalkapallojoukkue sijoittui Tanskan Superliigassa yhdeksänneksi kaudella 2009–2010. Miesten jalkapallojoukkue pelaa ottelunsa Haderslevin jalkapallostadionilla ja naisten joukkue Vojensissa.


title: SønderjyskE

text: Kaudella 2010–2011 miesten jalkapallojoukkuetta valmentaa Lars Søndergaard.


title: Terry Southern

text: Terry Southern (1. toukokuuta 1924 – 29. lokakuuta 1995) oli vaikutusvaltainen yhdysvaltalainen kirjailija, esseisti, käsikirjoittaja ja yliopiston opettaja, erityisesti tunnettu satiirisesta tyylistään. Hän oli sodanjälkeisen Pariisin kirjallisten piirien jäsen ja kuului New Yorkin Greenwich Villagen beat-runoilijoihin. Hän vaikutti 1960-luvulla amerikkalaisen elokuvan uudistumiseen.


title: Terry Southern

text: Southern käsikirjoitti monia elokuvia, esimerkiksi "Easy Riderin" ja "Tohtori Outolemmen", josta hän sai vuonna 1964 The Writer's Guild of American palkinnon sarjassa paras komediakäsikirjoitus.


title: Helvetin jengi

text: Helvetin jengi ("The Wild Angels") on amerikkalainen elokuva vuodelta 1966. Sen on ohjannut Roger Corman. Elokuvan pääosia näyttelevät Peter Fonda, Nancy Sinatra, Bruce Dern ja Diane Ladd. Elokuvan ensi-ilta Suomessa oli 1973.


title: Helvetin jengi

text: "Helvetin jengi" on ensimmäisiä moottoripyöräelokuvia, ja se aloitti aina 1970-luvulle asti jatkuneen lajityypin.


title: Helvetin jengi

text: Elokuvan aitouden lisäämiseksi siihen palkatiin muutamia aitoja helvetin enkeleitä.


title: Anamosa

text:
Anamosa on kaupunki Yhdysvalloissa Iowassa. Kaupungin asukasluku on 5 533 (2010). Kaupunki on Jonesin piirikunnan hallinnollinen keskus.
Kaupungin halki virtaa Wapsipiniconjoki.


title: Mark Fuhrman

text: Mark Fuhrman (s. 5. helmikuuta 1952 Eatonville, Washington, Yhdysvallat) on yhdysvaltalainen entinen Los Angelesin poliisin etsivä. Hän on myös kirjoittanut kirjoja ja pitänyt omaa puheohjelmaa radiossa.


title: Mark Fuhrman

text: Fuhrman on esiintynyt yhdysvaltalaisessa animaatiosarjassa "South Park", yhdennentoista tuotantokauden jaksossa With Apologies to Jesse Jackson.


title: HMS Ledbury (L90)

text: HMS Ledbury (viirinumero L90) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Ledbury (L90)

text: Alus tilattiin 5. syyskuuta 1939 John I. Thornycroft and Companyltä Woolstonista työnumerolla J6606 osana vuoden 1939 sota-ajan hätäohjelmaa (). Sen köli laskettiin 24. tammikuuta 1940 ja alus laskettiin vesille 27. syyskuuta 1941. Aluksen valmistuminen viivästyi telakan kärsittyä vaurioita ilmahyökkäyksessä ja alus valmistui 11. helmikuuta 1942.


title: HMS Ledbury (L90)

text: Alus poistettiin palveluksesta maaliskuussa 1946 ja se siirrettiin Portsmouthissa reserviin. Alus sijoitettiin 1958 poistolistalle ja se myytiin BISCOlle. Alus hinattiin vielä samana vuonna toukokuussa Shipbreaking Industriesille Charlestowniin romutettavaksi.


title: HMS Beaufort (L14)

text: HMS Beaufort (viirinumero L14) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Beaufort (L14)

text: Alus tilattiin 20. joulukuuta 1939 Cammell Lairdilta Birkenheadistä osana vuoden 1939 hätäohjelmaa. Sen köli laskettiin 17. heinäkuuta 1940 työnumerolla 3560 ja alus laskettiin vesille 9. kesäkuuta seuraavana vuonna. Alus valmistui 3. marraskuuta.


title: HMS Beaufort (L14)

text: Alus siirtyi lokakuussa vastaanottotestien ja varustamisen jälkeen Scapa Flowhun, jossa se aloitti kouluttautumisen Kotilaivaston mukana. Alus määrättiin koulutuksen jälkeen liittymään Välimeren laivastoon. Se liittyi 13. joulukuuta saattueeseen WS14 taistelulaiva "HMS Ramilliesin" ja hävittäjä "HMS Badsworthin" kanssa matkalle Freetowniin, jossa alus erkani 21. joulukuuta saattueesta. "HMS Beaufort" liittyi 25. joulukuuta uudelleen saattueeseen WS14 "HMS Ramilliesin", "HMS Hurworthin" ja sluuppi "HMS Bridgewaterin" kanssa suojatakseen sitä Hyväntoivonniemen ympäri.


title: HMS Beaufort (L14)

text: "HMS Beaufort" erkani 4. tammikuuta 1942 Kapkaupungissa saattueesta, minkä jälkeen alus matkasi itsenäisesti. Alus kulki helmikuussa Punaisen meren hälki Aleksandriaan, jossa se liittyi uuteen laivueeseensa. Alus suojasi 12. helmikuuta Maltalle matkanneen saattueen MW9 kolmea rahtialusta yhdessä risteilijä "HMS Carlislen" ja hävittäjien "HMS Avon Valen", "HMS Southwoldin", "HMS Eridgen", "HMS Dulvertonin", "HMS Hurworthin" ja "HMS Heythropin" kanssa. Saattue joutui seuraavana päivänä ilmahyökkäykseen, jolloin yksi rahtialus vaurioitui ja saattajien ilmatorjuntaaseiden ammukset kävivät vähiin. Vaurioitunut alus joutui hakeutumaan Tobrukiin. Saattue joutui 14. helmikuuta uudelleen ilmahyökkäykseen, jolloin toinen rahtialus upposi. Saattajat palasivat Maltalta Egyptiin suojaten Maltalta saapuneita neljää tyhjää rahtialusta.


title: HMS Beaufort (L14)

text: Alus suojasi 20. maaliskuuta Maltalle matkannutta saattuetta MW10 samojen alusten kanssa (operaatio MG1). Saattue joutui 22. maaliskuuta ilmahyökkäykseen sekä Italian laivasto osaston uhkaamaksi. Seuraavan päivän ilmahyökkäyksissä upposi rahtialus "SS Clan Campbell", minkä jälkeen saattue palasi Aleksandriaan.


title: HMS Beaufort (L14)

text: "HMS Beaufort" suojasi huhti-toukokuun Tobrukin varuskunnan huoltokuljetuksia sekä kuljetti itse henkilöstöä. Alus suojasi 11. kesäkuuta saattuetta MW11C, joka oli osa operaatio Vigorousin saattueista. Saattuen tehtävänä oli toimia houkuttimena, joka vetäisi Italian torjuntatoimet pois varsinaisesta saattueesta. Kukin rahtialuksista hinasi moottoritorpedovenettä (operaatio Rembrandt). Saattue joutui ilmahyökkäykseen, jolloin "SS City of Calcutta" vaurioitui. Saattue MW11C aloitti 12. kesäkuuta paluumatkan, kun pääosa aloitti matkansa kohti Maltaa.


title: HMS Beaufort (L14)

text: Alus siirtyi pääsaattueen suojaksi. Saattue joutui 14. kesäkuuta ilmahyökkäykseen ja Italian laivaston osaston uhkaamaksi, jolloin se määrättiin palaamaan. "HMS Beaufort" suojasi saattuetta öiseltä E-veneiden hyökkäykseltä, jolloin risteilijä "HMS Newcastleen" osui torpedo. Seuraavana päivänä ilmahyökkäykset jatkuivat, jolloin "HMS Centurion" ja risteilijät "HMS Arethusa" ja "HMS Birmingham" vaurioituivat sekä kaksi hävittäjää oli vaurioiden vuoksi upotettava. Alus suojasi 16. kesäkuuta palaamaan määrättyä saattuetta sen joutuessa sukellusvene "U-205":n maaliksi, jolloin risteilijä "HMS Hermione" upposi torpedon osuessa.


title: HMS Beaufort (L14)

text: "HMS Beaufort" tulitti 11. heinäkuuta Mersa Matruhia "HMS Dulvertonin", "HMS Eridgen" ja "HMS Hurworthin" kanssa. Alus suojasi 10. elokuuta saattuetta MW12, jonka mukana se palasi kolme päivää myöhemmin Port Saidiin (operaatio Pedestal).


title: HMS Beaufort (L14)

text: Alus valmistautui 3. syyskuuta tukemaan operaatio Agreementia Tobrukin lahdella. Sille nousi 12. syyskuuta merijalkaväkeä, joka oli tarkoitus kuljettaa Tobrukiin. Alus tuki seuraavana päivänä tehtyä maihinnousua yhdessä "HMS Aldenhamin", "HMS Exmoorin", "HMS Hurworthin", "HMS Sikhin" ja "HMS Zulun" kanssa. Alus palasi 14. syyskuuta osaston mukana Aleksandriaan.


title: HMS Beaufort (L14)

text: "HMS Beaufort" määrättiin lokakuussa Intian valtamerelle "HMS Tettcottin" kanssa, minkä vuoksi se siirtyi Adeniin. Alus suojasi 14. lokakuuta AMC "Ranchin" ja "HMS Tetcottin" kanssa saattuetta WS22, josta se erkani paria päivää myöhemmin sen saavuttua Adeniin. Alus palasi Aleksandriaan liittyäkseen uudelleen Välimeren laivaston 5. Hävittäjälaivueeseen.


title: HMS Beaufort (L14)

text: Alus suojasi 17. marraskuuta operaatio Stoneagen saattuetta MW13, joka joutui ilmahyökkäykseen seuraavana päivänä. Alus erkani 20. marraskuuta saattueesta palaten Aleksandriaan sen saavuttua Maltalle.


title: HMS Beaufort (L14)

text: "HMS Beaufort" oli tammikuusta 1943 alkaen laivueen mukana tukemassa 8. Armeijan operaatioita. Alus oli estämässä saksalaisten joukkojen evakuointia Tunisiasta Italiaan (operaatio Retribution), kunnes se siirrettiin kesäkuussa Maltalle suojaamaan Sisilian maihinnousuun joukkoja kuljettavia saattueita (operaatio Husky).


title: HMS Beaufort (L14)

text: Alus siirtyi heinäkuussa Aleksandriaan, josta se suojasi maihinnoususaattueita Sisiliaan. Se liittyi Itäiseen tukiryhmään, jonka mukana se tuki brittien 1. maahanlaskudivisioonan taisteluita Syrakusan lounaispuolella. Alus määrättiin saattajaryhmä P:hen. "HMS Beaufort" suojasi 5. heinäkuuta Port Saidista saattuetta MWF36, josta se erkani kolmea päivää myöhemmin tankkauksen vuoksi. Alus palasi 9. heinäkuuta saattueen suojaksi, mistä se erkani seuraavana päivänä saattueen saavuttua sillanpäähän. Se siirtyi Sisilian rannikolle tukemaan maihinnousua tykkitulella ja suojaamaan maihinnousualueita E-veneiltä sekä ilmahyökkäyksiltä. Alus vapautui syyskuussa operaatiosta, jonka jälkeen se määrättiin osallistumaan Salernon maihinnousuun osana pohjoista hyökkäysosastoa TF85:tä.


title: HMS Beaufort (L14)

text: "HMS Beaufort" suojasi 6. syyskuuta saattueen TSF1 Tripolista Salernoon, jonne saavuttuaan 9. syyskuuta aloitti laivueen mukana maihinnousun tukemisen. Alus siirrettiin lokakuussa laivueen mukana Aleksandriaan, josta se siirtyi Italian antauduttua Aegean merelle tukemaan operaatioita. Alus joutui 10. lokakuuta ilmahyökkäykseen. Se sekä risteilijä "HMS Phoebe" ja hävittäjä "HMS Belvoir" yrittivät löytää saksalaisten saattueita, mutta osasto joutui 12. lokakuuta vetäytymään jouduttuaan ilmahyökkäykseen. Samoin se yritti 15. lokakuuta estää kahden rahtialuksen ja maihinnousualuksen pääsyn Kosille.


title: HMS Beaufort (L14)

text: Alus suojasi 17. lokakuuta risteilijä "HMS Siriusta" hävittäjien "HMS Pathfinderin" ja "HMS Eclipsen" kanssa täydennettäessä Leroksen varuskuntaa. Risteilijä "HMS Auroran" liityttyä osastoon se joutui jatkuvien ilmahyökkäysten kohteeksi, jolloin "HMS Siriukseen" osui pommi. "HMS Beaufort" , "HMS Fury" ja "HMS Hurworth" tulittivat 19. lokakuuta Kosin saarta. Aluksen makasi seuraavan päivän ankkurissa Turkin vesillä välttääkseen ilmahyökkäykset.


title: HMS Beaufort (L14)

text: Alus laski 21. lokakuuta Alindan lahteen joukkoja "HMS Furyn" kanssa, minkä jälkeen se tulitti Kosin satama-aluetta joutuen ilmahyökkäykseen. "HMS Beaufort", "HMS Aurora", "HMS Fury" ja "HMS Hurowrth" muodostivat 22. lokakuuta Nestle Forcen, jonka tehtävänä oli estää saksalaisten joukkojen siirrot. Alus partioi 26. lokakuuta partioimassa Rhodoksen kanavaa "HMS Faulknorin" ja "HMS Belvoirin" kanssa. Osasto makasi päivän valoisan osan ankkurissa Kosin lahdella.


title: HMS Beaufort (L14)

text: "HMS Beaufortille" nousi 29. lokakuuta 60 sotilasta kuljetettavaksi Kastelorisolle, jonne se matkasi yhdessä "HMS Petardin" ja "HMS Belvoirin" kanssa. Osasto kohtasi risteilijä "HMS Auroran" Turkin aluevesillä, minkä jälkeen ne joutuivat ilmahyökkäykseen. Osasto palasi seuraavana päivänä Aleksandriaan suojaten ilmahyökkäyksessä pahoin vaurioitunutta "HMS Auroraa".


title: HMS Beaufort (L14)

text: Alus joutui 11. marraskuuta Kosin satamassa ilmahyökkäykseen, minkä jälkeen se vetäytyi Turkin vesille suojaan. Se pysyi Turkin aluevesillä seuraavan päivän Saksan ilmavoimien ilmaherruuden vuoksi. Alus tulitti 13. marraskuuta Mount Clidiä Leroksella tukiessaan maavoimien taistelua. Se palasi seuraavana päivänä Aleksandriaan.


title: HMS Beaufort (L14)

text: Alus siirrettiin joulukuussa keskiselle Välimerelle suojaamaan saattueita sekä tukitehtäviin. Sen tukikohtana oli Algerin satama kuten myös "HMS Aldenhamilla", "HMS Belvoirilla" ja Kreikan laivaston hävittäjällä "Kanariksella". Osasto suojasi Pohjois-Afrikan satamien ja Napolin välisiä saattueita.


title: HMS Beaufort (L14)

text: "HMS Beaufort" määrättiin tammikuussa 1944 pohjoiseen hyökkäysosasto "P":hen suojaamaan saattueita ja tukemaan maihinnousua Anzioon (operaatio Shingle). Alus lähti 21. tammikuuta Napolista osasto P:n mukana. Alus suojasi seuraavana päivänä maihinnousua.


title: HMS Beaufort (L14)

text: Alus määrättiin helmikuussa Etelä-Ranskaan tehtävään maihinnousuun (operaatio Dragoon), jonka vuoksi se oliYhdysvaltain laivaston alaisuudessa heinäkuuhun saakka. Se suojasi 13. elokuuta saattueen SM2 Napolista Etelä-Ranskan maihinnousualueelle. Alus suojasi 15. elokuuta muiden hävittäjien mukana maihinnousualueelle saapuvia aluksia. Se vapautettiin Yhdysvaltain laivaston alaisuudesta, minkä jälkeen se palasi Välimeren laivastoon.


title: HMS Beaufort (L14)

text: Alus osallistui syyskuusta lokakuuhun Aegean meren saarten takaisin valtaukseen sekä saksalaisjoukkojen vetäytymisen estämiseen alueelta, kunnes se siirrettiin tukemaan Kreikan mantereen takaisinvaltausta (operaatio Manna).


title: HMS Beaufort (L14)

text: Alus suojasi alkuvuoden 1945 saattueita keskisellä Välimerellä sekä tuki alueen taisteluita, kunnes huhtikuussa suunniteltiin aluksen siirtoa Itäiseen laivastoon. Alus purjehti toukokuussa kotimaahan Cardiffin telakalle huollettavaksi. Se siirrettiin 10. kesäkuuta telakalle.


title: HMS Beaufort (L14)

text: "HMS Beaufort" palasi 24. syyskuuta telakalta, minkä jälkeen se oli koeajoissa. Alus ei palannut palvelukseen useaan viikkoon ja se siirrettiin lopulta Devonportin reserviin. Maattuaan ankkurissa aina vuoteen 1951 se lainattiin Norjan laivastolle, joka nimesi aluksen sen palatessa palvelukseen "KNM Haugesundiksi".


title: HMS Beaufort (L14)

text: Alus luokiteltiin uudelleen fregatiksi ja se lunastettiin Norjalle. Aluksen masto vaihdettiin verkkorakenteiseksi ja sille asennettiin kaksi Squid sukellusveneentorjuntaheitintä X-tornin paikalle. Aluksen uudeksi norjalaiseksi viirinumeroksi tuli F312. Alus pysyi palveluksessa aina vuoteen 1965, jolloin se poistui lopullisesti palveluksesta.


title: HMS Bicester (L34)

text: HMS Bicester (viirinumero L34) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Bicester (L34)

text: Alus tilattiin 12. joulukuuta 1939 Hawthorn Leslie and Companyltä Hebburnista Newcastlesta osana vuoden 1939 hätäohjelmaa. Sen köli laskettiin 29. toukokuuta 1940 työnumerolla J4210 ja alus laskettiin vesille 5. syyskuuta seuraavana vuonna. Alus valmistui 18. kesäkuuta 1942.


title: HMS Bicester (L34)

text: "HMS Bicester" liittyi heinäkuussa 1942 koulutuksen päätyttyä Londonderryn erityissaattajayksikköön (). Alus liittyi 16. heinäkuuta Clydessä saattueeseen WS21 "HMS Bramhamin", "HMS Wiltonin", "HMS Keppelin" ja "HMS Salisburyn" kanssa luoteisen reitin alueen paikallissuojaksi. Alus määrättiin elokuussa suojaamaan Maltalle matkannutta saattuetta.


title: HMS Bicester (L34)

text: Alus erkani 4. elokuuta saattueesta WS21 liittyen saattueeseen WS21S, joka lähti 2. elokuuta Clydestä Gibraltarille (operaatio Pedestal). "HMS Bicester" muodosti 11. elokuuta Gibraltarin salmen saattueen mukana läpäistyään Force X:n yhdessä risteilijöiden "HMS Cairon", "HMS Manchesterin", "HMS Kenyan" ja "HMS Nigerian" sekä niiden suojana olevien hävittäjien "HMS Ashantin", "HMS Furyn", "HMS Intrepidin", "HMS Icaruksen", "HMS Pathfinderin", "HMS Pennin", "HMS Derwentin", "HMS Ledburyn", "HMS Wiltonin" ja "HMS Bramhamin" kanssa. Osaston tehtävänä oli suojata saattuetta Sisilian kapeikossa. Seuraavana päivänä saattue joutui Italian laivaston sukellusveneiden maaliksi, jolloin osastosta upposi "HMS Cairo" ja "HMS Nigeria" vaurioitui. "HMS Bicester", "HMS Derwent" ja "HMS Wilton" määrättiin suojaamaan vaurioitunutta risteilijää paluumatkalla Gibraltarille. Alus vapautui 18. elokuuta operaatiosta palaten Londonderryyn.


title: HMS Bicester (L34)

text: "HMS Bicester" liittyi 28. elokuuta Clydessä saattueeseen WS22 "HMS Bulldogin", "HMS Keppelin", "HMS Zetlandin", "HMS Beverleyn", "HMS Chesterfieldin" sekä Puolan merivoimien "ORP Błyskawican" kanssa paikallissaattueeksi. Alus erkani 1. syyskuuta saattueesta palaten Londonderryyn.


title: HMS Bicester (L34)

text: Alus liittyi 4. lokakuuta Clydessä saattueeseen WS23 "HMS Beaglen", "HMS Wrestlerin", "HMS Zetlandin", "HMS Puckeridgen" ja Kreikan laivaston "Kanariksen" kanssa suojaamaan saattuetta luoteisen reitin alueella. Alus erkani 8. lokakuuta saattueesta palaten Clydeen ja edelleen Londonderryyn. Alus määrättiin suojaamaan Pohjois-Afrikkaan matkaavia maihinnoususaattueita.


title: HMS Bicester (L34)

text: "HMS Bicester" aloitti marraskuussa uudessa sijoituspaikassaan Gibraltarilla. Alus liittyi itäiseen osastoon tukemaan Oranin maihinnousua. Se vapautettiin operaatiosta, minkä jälkeen alus liitettiin Algeriin sijoitettuun 58. Hävittäjäviirikköön saattueiden suojaksi.


title: HMS Bicester (L34)

text: "HMS Bicester" jatkoi vuoden 1943 alussa saattueiden suojaamista Alger tukikohtanaan. Alus osallistui 17. helmikuuta Italian laivaston sukellusveneen "Asterian" paikallistamiseen ja 20. helmikuuta Saksan laivaston sukellusveneen "U-443" etsintään yhdessä "HMS Lamertonin" ja "HMS Wheatlandin" kanssa. Sukellusvene upotettiin kolme päivää jatkuneen etsinnän jälkeen syvyyspommein ().


title: HMS Bicester (L34)

text: Alus osallistui toukokuussa saksalaisten evakuoinnin häirintään Tunisian ja Italian välillä (operaatio Retribution). Operaation aikana alus joutui 9. toukokuuta oman Supermarine Spitfiren hyökkäyksen kohteeksi, jolloin se kärsi vakavia vaurioita. Alus hinattiin tilapäiskorjauksia varten Maltalle, josta se siirrettiin heinäkuussa kotimaahan varsinaisia korjauksia varten.


title: HMS Bicester (L34)

text: Alus liitettiin lokakuussa palvelukseen palattuaan Maltalle sijoitettuun 59. Hävittäjäviirikköön, jonne se siirtyi marraskuussa koeajojen sekä koulutuksen jälkeen. Se palveli viirikön mukana Adrianmerellä sekä keskisellä Välimerellä saattuepalveluksessa, kunnes se vaurioitui 2. joulukuuta Barissa ilmahyökkäyksessä. Aluksen vauriot johtuivat räjähtäneestä ammuksia kuljettaneesta rahtialuksesta. "HMS Zetland" hinasi vaurioituneen aluksen Tarantoon korjattavaksi.


title: HMS Bicester (L34)

text: "HMS Bicester" palasi 15. tammikuuta 1944 palvelukseen aloittaen saattueiden suojaamisen. Alus palveli Adrianmerellä ja keskisellä Välimerellä. Se tulitti 5. toukokuuta Ardeaa tukiessaan maajoukkojen operaatiota.


title: HMS Bicester (L34)

text: Alus siirtyi elokuussa Napoliin liittyäkseen Yhdysvaltain laivaston yksiköihin suojaamaan maihinnousuosastoja (operaatio Zipper). Se suojasi 12. elokuuta saattue SM1 (CAMEL), jonka mukana alus lähti Napolista yhdessä troolarien "HMT Crowlinin", "HMT Mewstonen", "HMT Ailsa Craigin" sekä kuuden Yhdysvaltain laivaston aluksen kanssa. Alus erkani kolme päivää myöhemmin saattueesta sen saavuttua sillanpäähän. Alus vapautui syyskuussa operaatio Dragoonista, jonka jälkeen se palasi Välimeren laivaston alaisuuteen Adrianmerelle tukemaan operaatioita.


title: HMS Bicester (L34)

text: Alus tuki lokakuusta alkaen Aegeanmeren saarten takaisinvaltausta saattueiden suojaamisen ohessa, kunnes se joulukuussa sijoitettiin Pireukseen.


title: HMS Bicester (L34)

text: "HMS Bicester" palveli Pireuksessa, kunnes se tammikuussa 1945 siirrettiin Maltalle. Alus määrättiin huollettavaksi Aleksandriaan, jonne se siirtyi helmikuussa.


title: HMS Bicester (L34)

text: Alus määrättiin huhtikuussa Itäisen laivaston 18. Hävittäjälaivueeseen, minkä seurauksena se siirtyi touokokuussa ensin kotimaahan. Alus siirrettiin kesäkuussa telakalle, jotta sen kykyä palvella lämpimässä ilmanalassa parannettiin. Aluksen palattua heinäkuussa palvelukseen se aloitti matkansa Intian valtamerelle.


title: HMS Bicester (L34)

text: "HMS Bicester" saapui elokuussa Trincomaleehen ennen Japanin antautumista aloittaen palveluksensa uudessa laivueessa. Alus lähti 28. elokuuta Trincomaleesta suojaten maihinnoususaattuetta JMA2BS Port Dicksoniin (operaatio Zipper).


title: HMS Bicester (L34)

text: Alus viipyi Itäisessä laivastossa, jossa se siirrettiin Bombayhin 29. Hävittäjälaivueen johtoalukseksi. Se lähti marraskuussa paluumatkalle kotimaahan ja se saapui 23. joulukuuta Sheernessiin. Alus sijoitettiin Noren paikallislaivueeseen, jonka johtoalukseksi alus määrättiin 1947.


title: HMS Bicester (L34)

text: "HMS Bicester" poistettiin tammikuussa 1950 palveluksesta, jolloin se sijoitettiin Chathamin reserviin. Alus oli 1953 mukana kruunajaisiin liittyneessä katselmuksessa, mutta se ei palannut palvelukseen ennen poistolistalle siirtämistään 1955. Alus myytiin 1956 T. W. Wardille romutettavaksi ja se saapui 23. elokuuta romuttamolle Grayhin, Essexiin.


title: HMS Calpe (L71)

text: HMS Calpe (viirinumero L71) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Calpe (L71)

text: Alus tilattiin joulukuussa 1939 Swan Hunterilta Wallsendistä osana vuoden 1939 hätäohjelmaa työnumerolla J4196. Sen köli laskettiin 12. kesäkuuta 1940 ja alus laskettiin vesille 28. huhtikuuta 1941. Alus valmistui 11. joulukuuta.


title: HMS Calpe (L71)

text: "HMS Calpe" varustettiin ja koulutettiin koeajojen päätyttyä Scapa Flowssa. Alus suojasi 9. tammikuuta 1942 1. Miinalaivuetta rakennettaessa itärannikon sulkua "HMS Chiddingfoldin" kanssa. Alus liittyi koulutuksen päätyttyä maaliskuussa 1. Hävittäjälaivueeseen suojaamaan rannikkosaattueita sekä valvomaan Kanaalin ja Pohjanmeren meriliikennettä.


title: HMS Calpe (L71)

text: Alus määrättiin kesäkuussa Dieppeen tehtävään kommandoiskuun operaatio Jubileehen. Alus muutettiin heinäkuussa esikunta ja lentokoneiden maaliinohjausalukseksi. Alukselle nousi 18. elokuuta operaatioesikunta sekä maavoimien joukkoja. Se joutui 21. elokuuta ilmahyökkäyksen ja rannikkotykistön maaliksi, jolloin se kärsi vaurioita. Alus suojasi palanneiden maihinnousualusten matkan Portsmouthiin.


title: HMS Calpe (L71)

text: Alus palasi operaatiosta vapauduttuaan rannikkosaattueiden suojaksi, kunnes se määrättiin suojaamaan rannikkojoukkojen iskuja saksalaisten rannikkoliikennettä vastaan. Alus määrättiin lokakuussa Pohjois-Afrikan maihinnousuun, minkä vuoksi se siirtyi saattueen mukana Gibraltarille.


title: HMS Calpe (L71)

text: "HMS Calpe" liittyi maihinnousun keskiseen osastoon ja se osallistui 7. marraskuuta osaston mukana maihinnousuun suojaamalla saattueita. Alus palasi operaatiosta vapauduttuaan suojaamaan saattueita läntisellä Välimerellä sekä Atlantilla.


title: HMS Calpe (L71)

text: Alus suojasi maaliskuussa 1943 saattuetta MKF10A. Se liittyi 59. Hävittäjäviirikköön suojaamaan edelleen saattueita Pohjois-Afrikkaan maihinnousseiden joukkojen tueksi, kunnes alus siirrettiin toukokuussa viirikön mukana Cape Boniin estämään akselivaltojen joukkojen evakuointia Italiaan operaatio Retributionissa.


title: HMS Calpe (L71)

text: "HMS Calpe" määrättiin kesäkuussa Sisiliana maihinnousuun suojaamaan saattueita sekä tukemaan maihinnousseita joukkoja. Alus liittyi heinäkuussa maihinnousun itäiseen tukiryhmään. Se suojasi saattueita sillanpäähän sekä suojasi maihinnousualueita. Alus siirrettiin 48. Saattajaryhmään keskiselle Välimerelle.


title: HMS Calpe (L71)

text: Alus määrättiin elokuussa suojaamaan lentotukialusten suojausosastoa (Task Force 88) Salernon maihinnousussa. Se liittyi syyskuussa uuteen osastoonsa suojaamaan risteilijöitä "HMS Euryalusta", "HMS Charybdistä", "HMS Scyllaa" ja saattuetukialuksia "HMS Battleria", "HMS Hunteria", "HMS Stalkeria" ja "HMS Unicornia" "HMS Clevelandin", "HMS Holcomben", "HMS Atherstonen", "HMS Liddesdalen", "HMS Farndalen", "ORP Krakowiakin" ja "ORP Slazakin" kanssa. Alus oli 9. elokuuta osaston mukana sillanpään edustalla, jossa se joutui Saksan laivaston E-veneiden hyökkäysten ja ilmahyökkäysten kohteeksi. Alus vapautui 16. elokuuta operaatiosta, jolloin se liittyi Algeriin sijoitettuun 50. Saattajaryhmään suojaamaan saattueita.


title: HMS Calpe (L71)

text: "HMS Calpe" liittyi marraskuussa "HMS Atherstonen", "HMS Catterickin", "HMS Clevelandin", "HMS Haydonin", "HMS Farndalen", "HMS Liddesdalen", "ORP Krakowiakin" ja "ORP Slazakin kanssa Välimeren laivaston Hunt-luokan aluksista Maltalle koottuun laivueeseen suojaamaan saattueita. Alus suojasi 10. joulukuuta saattuetta KMS34 "HMS Tynedalen", "HMS Holcomben" sekä Yhdysvaltain laivaston "USS Niblackin", "USS Bensonin" ja "USS Wainwrightin" kanssa. Bougien lahdella saattue joutui 12. joulukuuta Saksan laivaston sukellusveneiden "U-223" ja "U-593" kohteeksi, jolloin "U-593" laukaisema torpedo upotti "HMS Tynedalen". Hävittäjien jahdatessa sukellusveneitä saman sukellusveneen laukaisema torpedo upotti "HMS Holcomben". Alus upotti 13. joulukuuta "U-593":n yhdessä "USS Wainwrightin" kanssa ().


title: HMS Calpe (L71)

text: "HMS Calpe" siirrettiin tammikuussa 1944 Maltalle sijoitettuun 18. Hävittäjälaivueeseen, jonka mukana se suojasi keskisen Välimeren saattueita ja valvoi meriliikennettä. Alus määrättiin kesäkuussa suojaamaan Yhdysvaltain laivaston alaisuudessa Etelä-Ranskan maihinnousun saattueita. Se siirtyi elokuun alussa Oraniin liittyäkseen saattuepalvelukseen.


title: HMS Calpe (L71)

text: Alus suojasi 11. elokuuta saattuetta AMI "HMS Catterickin", "HMS Clevelandin" ja Yhdysvaltain laivaston miinanraivaajien "USS Staffin", "USS Swiftin" ja "USS Threatin" kanssa. Saattue saapui 15. elokuuta sillanpäähän. "HMS Calpen" vapauduttua operaatiosta alus palasi Välimeren laivaston alaisuuteen samaan laivueeseen kuin aiemmin.


title: HMS Calpe (L71)

text: Alus oli 24. syyskuuta Aegeanmerelle lähetetyssä osastossa, jonka tehtävänä oli miehittää Italian valvonnasta vapautuneet saaret. Alus pyrki estämään saksalaisjoukkojen vetäytymisen alueelta, mihin liittyen se laski maajoukkoja saariin ja tuki niiden taistelua tykkitulella. Operaatiosta vapauduttuaan alus aloitti paluumatkansa kotimaahan.


title: HMS Calpe (L71)

text: "HMS Calpe" määrättiin huollon päätyttyä marraskuussa Itäiseen laivastoon. Alus lähti joulukuussa Välimerelle Ferryvilleen Tunisiaan huollettavaksi.


title: HMS Calpe (L71)

text: "HMS Calpe" oli huollettvana maaliskuuhun 1945, minkä jälkeen se siirtyi Maltalle. Alus siirrettiin Maltalla takaisin telakalle viimeisteltäväksi ja varustettavaksi ulkomaanpalvelusta varten. Alus lähti telakalta päästyään kotimaahan ja se saapui 11. toukokuuta Chathamiin.


title: HMS Calpe (L71)

text: Alus lähti kesäkuussa Välimeren kautta Itäisen laivaston 14. Hävittäjälaivueeseen Trincomaleehen. Aluksen liityttyä heinäkuussa laivueeseensa se valmistautui liittymään Malesian maihinnousuun operaatio Zipperissä, johon se ei kuitenkaan kerennyt mukaan.


title: HMS Calpe (L71)

text: Alus palveli Intian valtamerellä marraskuun 1946, jolloin se aloitti matkansa kotimaahan. Se poistettiin palveluksesta ja alus siirrettiin reserviin. Alus makasi ankkuroituna Sheernessissä 17. tammikuuta 1947 saakka, jolloin se siirrettiin Portsmouthiin. Alus siirrettiin edelleen Harwichiin, josta se lainattiin 1952 Tanskan merivoimille nimettynä "KDM Rolf Krakeksi". Yhdeksän vuoden laina-ajan jälkeen Tanskan hallitus osti aluksen ja se palveli aina vuoteen lokakuuhun 1966, jolloin se myytiin romutettavaksi.


title: HMS Hurworth (L28)

text: HMS Hurworth (viirinumero L28) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Hurworth (L28)

text: Alus tilattiin 20. joulukuuta 1939 Vickers Armstrongilta Tynestä osana vuoden 1939 hätäohjelmaa () tilausnumerolla J4207. Sen köli laskettiin 10. huhtikuuta 1940 ja alus laskettiin vesille 10. huhtikuuta seuraavana vuonna. Alus valmistui 5. lokakuuta.


title: HMS Hurworth (L28)

text: "HMS Hurworth" siirtyi lokakuussa 1941 koeajojen loppuunsaattamiseksi ja aluksen varustamiseksi ulkomaan palvelusta varten Scapa Flowhun, jossa se myös koulutettiin Kotilaivaston mukana. Alus lähti marraskuussa Freetowniin saattueiden suojaksi.


title: HMS Hurworth (L28)

text: Alus liittyi 18. joulukuuta "HMS Brilliantin" kanssa saattueen WS14 paikallissaattueeksi matkalle Freetowniin. Alus erkani 21. joulukuuta saattueesta saavuttuaan määränpäähänsä. Se liittyi 25. joulukuuta "HMS Ramilliesin", "HMS Beaufortin" ja "HMS Bridgewaterin" kanssa samaan saattueeseen valtamerisuojauksena.


title: HMS Hurworth (L28)

text: "HMS Hurworth" erkani 4. tammikuuta 1942 Kapkaupungin edustalla saattueesta WS14, minkä jälkeen se jatkoi itsenäisesti matkaansa Intian valtamerelle liittyäkseen uuteen laivueeseensa Aleksandriassa.


title: HMS Hurworth (L28)

text: Alus liittyi 6. helmikuuta Aleksandriassa Välimeren laivaston 5. Hävittäjälaivueeseen suojaamaan saattueita, merenkulun valvontaan sekä laivasto-osaston suojaamiseen. Alus saattoi 9. helmikuuta vaurioituneen saattuehävittäjä "HMS Farndalen" Aleksandriaan.


title: HMS Hurworth (L28)

text: Alus suojasi 12. helmikuuta Maltalle matkannutta saattuetta MW9. Ilmahyökkäykset pakottivat saattueen palaamaan lähtösatamaan, mutta kaikki rahtialukset tuhoituivat ennen paluuta. Alus määrättiin maaliskuussa tukemaan Tobrukin puolustusta.


title: HMS Hurworth (L28)

text: Alus suojasi 21. maaliskuuta Maltalle matkannutta saattuetta MW10 operaatiossa MG1, jonka aikana se osallistui Syrtinlahden toiseen taisteluun. Alus suojasi 25. maaliskuuta vaurioituneen "HMS Breconshiren" Marsaxlokk Bayhin.


title: HMS Hurworth (L28)

text: "HMS Hurworth" palasi huhtikuun alussa Aleksandriaan, minkä jälkeen se palasi Tobrukin saattueiden suojaksi. Alus erkani 27. toukokuuta "HMS Heron" ja "HMS Eridgen" kanssa Tobrukiin matkanneesta saattueesta AT47 etsiäkseen sukellusveneen, joka oli havaittu Sollumin edustalla lentokoneesta. Kahden tunnin etsinnän jälkeen sukelusvene havaittiin ja se pakotettiin syvyyspommein nousemaan pintaan. Sukellusvene upotettiin seuraavana päivänä tykkitulella ().


title: HMS Hurworth (L28)

text: Alus suojasi 12. kesäkuuta Maltalle matkannutta operaatio Vigorousin saattuetta MW11. Operaatio peruutettiin 16. kesäkuuta jatkuvien ilmahyökkäysten ja Italian laivaston aiheuttaman uhan vuoksi. Alus suojasi heinä-elokuun laivueen mukana paikallissaattueita sekä tuki maajoukkojen operaatioita muun muassa tulittamalla Mersa Matruhia.


title: HMS Hurworth (L28)

text: Alus osallistui syyskuussa epäonnistuneeseen Tobrukin maihinnousuun operaatio Agreementissä. Se teki lokakuussa kaksi maavoimien etenemistä tukevaa iskua akselivaltojen asemiin. Alus etsi 30. lokakuuta "HMS Pakenhamin", "HMS Dulvertonin", "HMS Petardin" ja Ilmavoimien 47. laivueen lentokoneen kanssa Saksan laivaston sukellusvenettä "U-559", joka upotettiin Port Saidin koillispuolella ().


title: HMS Hurworth (L28)

text: Marraskuun alun alus suojasi Aleksandrian ja Tobrukin välisiä saattueita. Alus suojasi 17. marraskuuta "HMS Aldenhamin", "HMS Beaufortin", "HMS Croomen", "HMS Dulvertonin", "HMS Exmoorin", "HMS Belvoirin", "HMS Hursleyn", "HMS Tettcottin" ja Kreikan laivaston "Pindosin" kanssa Maltalle matkannutta operaatio Stoneagen saattuetta MW13. Seuraavana päivänä saattue joutui ilmahyökkäykseen, jolloin risteilijä "HMS Arethusa" vaurioitui torpedon osuttua. Alus erkani 19. marraskuuta Maltalle saavuttuaan saattueesta palaten Aleksandriaan muun suojauksen mukana. Saattuetta suojannut osasto saapui 21. marraskuuta Port Saidiin.


title: HMS Hurworth (L28)

text: Alus määrättiin 28. marraskuuta operaatio Rumble Bumbleen. Joulukuun alus suojasi rannikkosaattueita lukuun ottamatta joulua, jonka se vietti Aleksandriassa.


title: HMS Hurworth (L28)

text: "HMS Hurworth" suojasi tammikuusta huhtikuuhun 1943 itäisen ja keskisen Välimeren saattueita. Alus esti toukokuussa operaatio Retributionissa akselivaltojen joukkojen evakuointia Tunisiasta Sisiliaan, minkä jälkeen se palasi saattuepalvelukseen.


title: HMS Hurworth (L28)

text: Alus siirrettiin heinäkuun alussa 22. Hävittäjälaivueen johtoalukseksi. Se valmistautui laivueensa kanssa Sisilian maihinnousuun sekä liittyi maihinnousun itäisen tukiryhmän saattajaryhmä R:ään. Alus suojasi 5. heinäkuuta Port Saidista saattueen MWF36, josta se erkani 7. heinäkuuta palaten Port Saidiin. Seuraava saattue MWF37 ei valmistunut ajoissa ja se peruutettiin, minkä vuoksi alus keskittyi täydennyssaattueiden suojaamiseen.


title: HMS Hurworth (L28)

text: Aluksen tukikohdaksi vaihtui elokuussa Malta, josta se jatkoi maihinnousun tukemista sekä itäisen Välimeren saattueiden suojaamista. Alus erkani 15. syyskuuta saattueesta MKS24 ja se siirtyi Egeanmerelle tukemaan alueen puolustusta uutena tukikohtanaan Haifa. Seuraavana päivänä alus liittyi "HMS Croomeen", jonka jälkeen kumpaankin alukseen nousi 300 sotilasta kuljetettavaksi Lerokselle. Alukset laskivat 17. syyskuuta joukot maihin Leroksella.


title: HMS Hurworth (L28)

text: "HMS Hurworth" tuki 19. lokakuuta Kosin taisteluita tykkitulella yhdessä "HMS Furyn" ja "HMS Beaufortin" kanssa. Alukseen osui rannikkotykistön kranaatti, joka surmasi yhden ja haavoitti kolmea miehistönjäsentä. Seuraavana päivänä alus palasi Aleksandriaan risteilijä "HMS Phoeben" kanssa.


title: HMS Hurworth (L28)

text: Alus lähti 21. lokakuuta "HMS Jerviksen" ja "HMS Pathfinderin" kanssa Lerokselle. Seuraavana päivänä alus etsi Kreikan laivaston "Adriaksen" kanssa saksalaisia joukkoja kuljettavia maihinnousualuksia Port Vathista ja Port Atklista. "Adrias" laukaisi Kalymnoksen itäpuolelle rakennetusta uudesta miinakentästä miinan. "HMS Hurworthin" lähestyessä vaurioitunutta alusta se osui miinaan, joka katkaisi aluksen kahtia. Aluksen keulaosa upposi kolmessa minuutissa ja peräosa viisitoista minuuttia myöhemmin. Aluksen miehistöstä menetti henkensä 113 ja 85 pelastui Turkin aluevesille, mistä heidät pelastettiin sekä kuljetettiin Aleksandriaan.


title: HMS Oakley (L98)

text: HMS Oakley (viirinumero L98) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Oakley (L98)

text: Alus tilattiin 20. joulukuuta 1939 Yarrow and Companyltä Scotstounista Galsgowista osana vuoden 1939 sodanajan hätäohjelmaa () työnumerolla J1853. Sen köli laskettiin 19. elokuuta 1940 nimettynä "HMS Tickhamiksi". Alus kuitenkin nimettiin kesäkuussa "HMS Oakleyksi" alkuperäisen nimenhaltijan tultua siirrettyä Puolan merivoimille. Alus laskettiin vesille 15. tammikuuta 1942 nimellä "HMS Oakley". Aluksen valmistuminen viivästyi telakan vaurioiduttua ilmapommituksessa aina 7. toukokuuta 1942 saakka.


title: HMS Oakley (L98)

text: Alus palasi vuoden 1945 lopulla Britteinsaarille, jossa se siirrettiin reserviin Portsmouthissa. Alus oli kuitenkin valmiudessa palaamaan palvelukseen, kunnes se sijoitettiin poistolistalle. Alus myytiin marraskuussa 1957 Saksan liittotasavallalle, ja se nimettiin 2. lokakuuta 1958 "Gneisenauksi". Alus aloitti palveluksensa tykistökoululaivana 18. lokakuuta. Alus poistettiin alusluettelosta 1977 ja se myytiin romutettavaksi 12. tammikuuta 1978.


title: HMS Southwold (L10)

text: HMS Southwold (viirinumero L10) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Southwold (L10)

text: Alus tilattiin 20. joulukuuta 1939 J. Samuel White and Companyltä Cowesista osana vuoden 1939 hätäohjelmaa. Sen köli laskettiin 18. kesäkuuta 1940 työnumerolla J6274 ja alus laskettiin vesille 29. toukokuuta seuraavana vuonna. Alus valmistui 9. lokakuuta 1941.


title: HMS Southwold (L10)

text: Alus siirtyi lokakuussa vastaanottotestien ja varustamisen jälkeen Scapa Flowhun, jossa se aloitti kouluttautumisen Kotilaivaston mukana. Alus määrättiin koulutuksen jälkeen liittymään Välimeren laivastoon.


title: HMS Southwold (L10)

text: "HMS Southwold" liittyi 16. marraskuuta Clydessä saattueeseen WS12Z "HMS Dulvertonin" kanssa matkatakseen Hyväntoivonniemenreittiä Aleksandriaan. Alus saapui 24. marraskuuta saattueen mukana Freetowniin, josta se jatkoi 28. marraskuuta matkaansa. Alus erkani 14. joulukuuta saattueesta jatkaakseen matkaansa itsenäisesti. Se lähti 29. joulukuuta Mombasasta Adenin kautta Aleksandriaan.


title: HMS Southwold (L10)

text: "HMS Southwold" liittyi 5. tammikuuta 1942 Aleksandriassa Välimeren laivaston 5. Hävittäjälaivueeseen, jonka tehtävänä oli saattueiden suojaaminen ja meriliikenteen valvonta. Alus osallistui laivueen mukana Tobrukin varuskunnan huoltamiseen ja joukkojen siirtoihin.


title: HMS Southwold (L10)

text: Alus suojasi helmikuussa Malta saattuetta MW9B, joka joutui voimakkaan ilmahyökkäyksen kohteeksi. Saattue joutui palaamaan Aleksandriaan. "HMS Southwold" oli 20. maaliskuuta saattueen MW10 reitillä sukellusveneidentorjuntapartiossa "HMS Avon Valen", "HMS Beaufortin", "HMS Dulvertonin", "HMS Eridgen", "HMS Heythropin" ja "HMS Hurworthin" kanssa ennen saattueen lähtöä Aleksandriasta (operaatio MG1), minkä aikana "HMS Heythrop" torpedoitiin Bardian edustalla. Seuraavana päivänä alus lähti Tobrukissa tankattuaan liittyäkseen saattueeseen MW10, kun saatiin tieto Italian laivaston osaston merellä olosta. Alus suojasi risteilijöitä "HMS Cleopatra" ja "HMS Penelope", kun hävittäjät tekivät torpedohyökkäyksen Italian laivastoa vastaan. Se palasi saattueen suojaksi Italian laivaston vetäytyessä (Sirten lahden toinen taistelu). Saattue joutui tämän jälkeen ilmahyökkäykseen.


title: HMS Southwold (L10)

text: Seuraavana päivänä ilmahyökkäykset jatkuivat. Saattueen kärsittyä pahoin ilmahyökkäyksissä sen alukset saivat määräyksen pyrkiä itsenäisesti satamaan. "HMS Southwold" ja "HMS Beaufort" määrättiin suojaamaan huoltoalus "HMS Breconshireä". "HMS Southwold" osui 24. maaliskuuta kovassa merenkäynnissa brittiläiseen miinaan pyrkiessään ohittamaan "HMS Breconshireä", joka oli vaurioitunut ilmahyökkäyksessä liikuntakyvyttömäksi. Hävittäjä kärsi pahoja vaurioita muun muassa suuren vuodon konehuoneeseen sekä sähkövoiman katoamisen. Hinaaja "Ancient" otti aluksen hinaukseen, mutta aluksen runko katkesi. Aluksen hitaasti vajotessa aaltoihin "HMS Dulverton" pelasti sen eloonjääneet. Aluksen konehuoneen täyttyessä vedellä sai surmansa yksi upseeri ja viisi miehistönjäsentä.


title: HMS Zetland

text: HMS Zetland (viirinumero L59) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Zetland

text: Alus tilattiin 20. joulukuuta 1939 Yarrowilta osana vuoden 1940 hätäohjelmaa. Sen köli laskettiin 2. lokakuuta 1940 työnumerolla J1854 ja alus laskettiin vesille 7. maaliskuuta 1942. Alus valmistui 27. kesäkuuta seuraavana vuonna.


title: HMS Zetland

text: "HMS Zetland" siirrettiin heinäkuussa 1942 palvelukseen oton jälkeen Scapa Flowhun varustettavaksi ja koulutettavaksi. Alus liittyi elokuun alussa Londonderryyn sijoitettuun erityissaattajaosastoon (), mistä tehtävästä samalla vapautettiin.


title: HMS Zetland

text: Alus suojasi 3. elokuuta Maltalle matkaavaa saattuetta WS21S matkalla Gibraltarille (operaatio Pedestal). Alus oli 10. elokuuta taistelulaivoja "HMS Nelson" ja "HMS Rodney", lentotukialuksia "HMS Eagle", "HMS Indomitable", "HMS Victorious", risteilijöitä "HMS Phoebe", "HMS Sirius" ja "HMS Charybdis" hävittäjäsuojaa yhdessä "HMS Laforeyn", "HMS Lightningin", "HMS Lookoutin", "HMS Quentinin", "HMS Tartarin", "HMS Eskimon", "HMS Somalin", "HMS Wishartin", "HMS Antelopen", "HMS Vansittartin" ja "HMS Ithurielin" kanssa. Osasto nimettiin Force Z:ksi, jonka tehtävänä oli suojata saattuetta Gibraltarilta Sisilian kapeikkoon.


title: HMS Zetland

text: Saattue joutui seuraavana päivänä jatkuvien ilmahyökkäysten kohteeksi. Saattueen saavuttua Sisilian kapeikkoon "HMS Zetland" palasi Force Z:n mukana Gibraltarille. Alus erkani 14. elokuuta osastosta "HMS Rodneyn" suojaksi Gibraltarille, jonne saavuttuaan alus liittyi 16. elokuuta Freetownista saapuneeseen saattueeseen SL118 kotimatkaa varten. Saattue joutui 19. elokuuta Blücher-ryhmän sukellusveneiden maaliksi. Alus erkani 21. elokuuta saattueesta Puolan laivaston "ORP Blyskawican" suojatakseen aseistetun kauppalaivan "HMS Cheshiren" matkan Belfastiin korjattavaksi. Belfastista alus palasi Londonderryyn saattajaosastoon.


title: HMS Zetland

text: "HMS Zetland" liittyi 28. elokuuta Clydessä saattueeseen WS22 "HMS Bicesterin", "HMS Bulldogin" ja "HMS Keppelin" kanssa paikallissuojauksena, joka erkani 1. syyskuuta saattueesta liittyen saattueeseen SL119. Alus suojasi "RMS Queen Elizabethia" läntisen reitin alueella, minkä jälkeen se palasi Londonderryyn.


title: HMS Zetland

text: Alus liittyi 4. lokakuuta Clydessä saattueeseen WS23 "HMS Bicesterin" ja "HMS Wrestlerin" kanssa paikallissaattueeksi, joka erkani 10. syyskuuta saattueesta palaten Clydeen. Alus suojasi Kotilaivaston raskaiden alusten siirtoja, jolloin se kärsi pohjakosketuksesta vaurioita. Aluksen vauriot korjattiin Greenockissa.


title: HMS Zetland

text: Alus määrättiin lokakuussa Pohjois-Afrikan maihinnousuun. Palattuaan telakalta alus lähti 28. lokakuuta Londonderrystä Gibraltarille liittyäkseen 57. Hävittäjäviirikköön. Alus liittyi marraskuun alussa viirikön mukana maihinnousun itäiseen tukiosastoon. Alus tuki 8. marraskuuta tykkitulella Algerin maihinnousua, jolloin se muun muassa tuhosi Cape Matifan linnakkeen valonheittimet. Alus hinasi vaurioituneen "HMS Broken" pois alueelta. Hinauksen aikana alukset kolaroivat, minkä seurauksena "HMS Broke" upposi. "HMS Zetland" pelasti uppoavan aluksen eloonjääneet. Joulukuun "HMS Zetland" suojasi Pohjois-Afrikan rannikon saattueita.


title: HMS Zetland

text: "HMS Zetland" pelasti 30. tammikuuta 1943 30 merimailia Bougien koillispuolella Algerian rannikolla Saksan laivaston sukellusveneen "U-596":n torpedoiman korvetti "HMS Samphiren" neljä eloonjäänyttä.


title: HMS Zetland

text: Alus määrättiin toukokuussa estämään akselivaltojen joukkojen evakuointia "HMS Lamertonin", "HMS Aldenhamin", "HMS Hursleyn", "HMS Dulvertonin", "HMS Bicesterin", "HMS Lauderdalen", "HMS Wiltonin" ja Kreikan laivaston "Kanariksen" kanssa (operaatio Retribution). Alus upotti 9. toukokuuta pienen aluksen "HMS Bicesterin" kanssa, mutta hävittäjät joutuivat Supermarine Spitfiren hyökkäyksen kohteeksi. "HMS Bicester" vaurioitui pahoin. Operaatiosta vapauduttuaan "HMS Zetland" poistettiin palveluksesta heikon kuntonsa vuoksi.


title: HMS Zetland

text: Alus lähti kesäkuussa kotimaahan ja se saapui 7. kesäkuuta Palmersin telakalle Jarrowissa. Telakalla ollessaan alus määrättiin heinäkuussa Maltalle sijoitettuun 59. Hävittäjäviirikköön. Alus siirtyi 16. elokuuta telakalta Tobermoryyn koulutettavaksi.


title: HMS Zetland

text: "HMS Zetland" lähti 20. syyskuuta Välimerelle ja se liittyi lokakuun alussa viirikköönsä aloittaen saattuepalveluksen. Alus vaurioitui pahoin 2. joulukuuta Bariin tehdyssä ilmahyökkäyksessä, jonka aikana upposi 17 rahtialusta. "HMS Bicester" hinasi vaurioituneen aluksen Tarantoon korjattavaksi.


title: HMS Zetland

text: "HMS Zetland" palasi 16. tammikuuta 1944 viirikköönsä, jonka mukana se aloitti Adrianmeren saattueiden suojaamisen sekä maajoukkojen tukemisen. Alus tulitti 12. maaliskuuta Dubrovnikiin sijoitettuja valonheittimiä "HMS Lauderdalen" kanssa.


title: HMS Zetland

text: Alus määrättiin heinäkuussa Etelä-Ranskaan suunnitellun maihinnousun saattueita Yhdysvaltain laivaston alaisuudessa. Se siirtyi Napoliin "HMS Oakleyn" kanssa valmistautuakseen maihinnousuun yhdessä CAMEL-saattajaosaston kanssa.


title: HMS Zetland

text: Alus liittyi 9. elokuuta kahdeksan joukkojenkuljetusalusken sekä lukuisten maihinnousualusten muodostamaan saattueeseen SS1 aloittaen matkan Napolista Ajaccioon. Alus lähti 13. elokuuta Ajacciosta edelleen CAMEL-sektorille, jonka edustalla se partioi 15. elokuuta alkaen.


title: HMS Zetland

text: Vapauduttuaan syyskuussa operaatiosta alus palasi Kuninkaallisen laivaston alaisuuteen liittyen viirikköönsä. Se siirrettiin 24. syyskuuta osaksi brittiläistä Egeanmeren osastoa tukemaan Egeanmeren saarten ja Kreikan mannermaan takaisinvaltausta. Alus saapui 28. syyskuuta Pagadianlahdelle Scarpantoon "HMS Breconin" ja "HMS Liddesdalen" kanssa, jossa ne upottivat pieniä rannikkoaluksia sekä tuhosivat rannikkopatterin.


title: HMS Zetland

text: "HMS Zetland" palveli Välimerellä, kunnes se tammikuussa 1945 määrättiin palaamaan kotimaahan. Alus lähti Kanaalin saattueiden suojaksi Harwichiin, jonne se saapui 4. helmikuuta liittyen 16. Hävittäjälaivueeseen. Alus sai määräyksen liittyä huollon jälkeen Itäiseen laivastoon.


title: HMS Zetland

text: Toukokuussa Euroopan sotatoimien päätyttyä alus jäi laivueeseen tukemaan miehitysjoukkoja, kunnes sen huolto määrättiin Aleksandriaan. Alus lähti kesäkuussa Aleksandriaan telakalle ja valmistautumaan siirtoonsa Itäiseen laivastoon. Elokuussa aluksen siirron tarve poistui Japanin antauduttua ja siirto peruutettiin.


title: HMS Zetland

text: Alus palasi lokakuussa telakalta kotimaahan, jossa se liitettiin Portsmouthin paikallislaivueeseen. Alus palveli koulutus- ja satamatehtävissä, kunnes se poistettiin 1946 palveluksesta reserviin.


title: HMS Zetland

text: Alus lainattiin vuoden 1952 lopulla Norjan laivastolle neljäksi vuodeksi. Norjan hallitus osti aluksen heinäkuussa 1956 nimeten sen "KNM Tromsøksi". Alus modernisoitiin muuttamalla sen masto verkkorakenteiseksi ja korvaamalla X-torni kahdella Squid-sukellusveneentorjuntaheittimellä. Aluksen runkonumerona oli Norjassa ensin vuodesta 1950 D311 ja fregatiksi luokittelun jälkeen F311.


title: HMS Zetland

text: Alus poistettiin palveluksesta ja myytiin romutettavaksi 1965.


title: Jonangi

text: Jonangi on intialainen koirarotu.


title: Jonangi

text: Jonangi tuo mieleen bullterrierin, mutta toisin kuin tämä ei ole tanakka eikä vanttera. Se on tyypillinen alkukantainen paariakoira, ja sillä on monta piirrettä jotka ovat yhteisiä kyseiselle rotutyypille kaikkialla maailmassa. Ehkäpä eniten jonangia muistuttava rotu on basenji - ei länsimaissa tavattu näyttelyihin jalostettu tyyppi, vaan alkuperäinen afrikkalainen kyläkoira.


title: Jonangi

text: Otsa on rypistynyt, häntä ohut ja kiertynyt ja korvat tulppaanimaiset. Karvapeite on äärimmäisen lyhyt, käytännössä karvaton, ja hieno. Väreistä hyväksytää fawn, keksinruskea, suklaanruskea, musta ja valkoinen. Myös brindle hyväksytään.


title: Jonangi

text: Rotu on rohkea ja alkukantainen ja suhtautuu varautuneesti vieraisiin. Se on yhden miehen tai yhden perheen koira. Se on erittäin seurallinen omistajiaan kohtaan. Se ei yleensä hauku, mutta pitää basenjin tapaan jodlausta muistuttavaa ääntä. Aivan kuten basenjin ja dingon kohdalla, myös jonangi-nartulla on juoksu vain kerran vuodessa.


title: Jonangi

text: Jonangi on alkuperäisrotu, jota esiintyy kaikkialla Itä-Intiassa Bengalista Kanyakumariin. Maan itärannikolla on vanhat kauppasuhteet Kaakkois-Aasian kanssa, minkä vuoksi rodun esi-isien uskotaan saapuneen muinaisina aikoina Kolleru-järvelle Kaakkois-Aasiasta. Sitä käytetään pienriistan metsästykseen, vartiointiin ja ankkojen paimentamiseen.


title: Jonangi

text: Rotu on kuolemaisillaan sukupuuttoon, mutta sitä yritetään elvyttää. Ihmiset tappavat monia sen edustajia, koska villinä se syö kalaa, minkä vuoksi kyläläiset pitävät sitä uhkana bisneksilleen ja ovat alkaneet hävittää sitä.


title: Iselle

text: Iselle (virallisesti "Iselle di Trasquera") on kylä ja rautatieasema Italiassa, Piemonten alueella, lähellä Sveitsin rajaa. Kylä kuuluu Trasqueran kuntaan. Iselle on Simplonin tunnelin eteläinen pääteasema, jossa Sveitsin ja Italian valtiollisten rautatieyhtiöiden (SBB-CFF-FFS ja RFI) rataverkot yhdistyvät. Henkilöliikenteen lisäksi Iselle on Italia–Sveitsi-autojunien pääteasema, josta on yhteys Brigiin ja Kanderstegiin .


title: Quik Is the Name

text: Quik Is the Name on rap-artisti DJ Quikin esikoisalbumi. Se julkaistiin Profile Records levy-yhtiön kautta 6. tammikuuta 1991.


title: Tillinmäki

text: Tillinmäki () on Saunalahden kaupunginosaan kuuluva pientaloalue Espoossa, Kivenlahden ja Kauklahden välissä.


title: Tillinmäki

text: Alueen palstoittaminen pientaloalueeksi alkoi vuonna 1940, jolloin Bastvikin kartanon omistaja, Kansallispankin johtokunnan jäsen Antti Hiltunen alkoi lohkoa tilasta kesänviettopaikkoja pankin henkilökunnalle. Samoihin aikoihin alueelle alettiin muodostaa tontteja myös rintamamiestaloja varten. Hiltunen antoi alueelle nimen Tillinmaa kasvatusisänsä Antti Koposen mukaan, joka tunnettiin lempinimellä Tilli-setä, koska hän komeine viiksineen ja pujopartoineen muistutti ulkonäöltään 30-vuotisen sodan saksalaista sotapäällikköä kreivi Johann Tillyä. Kun pientaloaluetta myöhemmin laajennettiin, sai sen uudempi osa vuonna 1952 nimen Tillinmäki, joka myöhemmin tuli koko alueen nimeksi.


title: Parolan huoltopataljoona

text: Parolan huoltopataljoona ("PARHP", aikaisemmin Parolan pataljoona, "ParP") on Panssariprikaatin joukkoyksikkö. Pataljoonan päätehtävänä on kouluttaa sotilaskuljettajia ja huollon erikoismiehiä sodanajan panssari- ja mekanisoituihin joukkoihin.


title: Parolan huoltopataljoona

text: Pataljoonaan kuuluvat seuraavat yksiköt:• Autokomppania (AutoK)


title: Parolan huoltopataljoona

text: • Panssarihuoltokomppania (PSHK)


title: Parolan huoltopataljoona

text: • Parolan Korjaamo (ParKmo)


title: Parolan huoltopataljoona

text: • Puolustusvoimien varusmiessoittokunta (PVVMSK)


title: Parolan huoltopataljoona

text: • Kuljetuskeskus (KuljKesk)


title: Parolan huoltopataljoona

text:
• Keskusvarasto
Varusmieskoulutusta antavat vain em. komppaniat sekä varusmiessoittokunta, joka siirtyi pataljoonan alaisuuteen vuonna 2014.


title: Parolan huoltopataljoona

text: Joukkoyksikkö sijaitsee Hattulassa, Parolannummen varuskunnassa. Sen komentajana vuonna 2018 on everstiluutnantti Kalle Laurila.


title: Parolan huoltopataljoona

text: Pataljoona on perustettu 1.9.1987.


title: Pikkusirppitimali

text: Pikkusirppitimali ("Pomatorhinus ruficollis") on Etelä- ja Itä-Aasiassa tavattava timaleihin kuuluva varpuslintu.


title: Pikkusirppitimali

text: Kooltaan pikkusirppitimali on 19–20 cm. Selästään ja siivistään lintu on väriltään oliivinruskea ja niska on punaruskea. Lajin päälaki on ruskea tai harmaa ja mustassa päässä on myös selkeä valkoinen silmäkulmajuova. Pikkusirppitimalin melko kookas nokka on alaspäin kaartunut ja alaosastaan keltainen. Pikkusirppitimalin rinta ja vatsa ovat väritykseltään valkoiset ja rinnassa on mustia pystyjuovia. Kyljet ovat kastanjanruskeat. Koiras- ja naarassirppitimalit eivät eroa toisistaan ulkonäön perusteella. Laji muistuttaa ulkonäöltään intiansirppitimalia ("Pomatorhinus horsfieldii"), mutta on sitä pienikokoisempi ja vaaleampi.


title: Pikkusirppitimali

text: Pikkusirppitimalia tavataan alueelta, joka ulottuu Intiasta Kaakkois-Aasiaan ja edelleen pohjoiseen päin Kiinaan. Linnun elinympäristöä ovat vuorten juurien tiheiden metsien aluskasvillisuus, alppiruusupensaikot, sekä saniaistiheiköt. Pikkusirppitimalin elinympäristöt sijaitsevat 1 400–2 600 metrin korkeudella merenpinnasta.


title: Pikkusirppitimali

text: Pikkusirppitimalit viettävät piileskelevää elämää tiheiköissä. Ne liikkuvat yleensä pareittain, mutta voivat liittyä muiden timalilajien kanssa sekaparviksi. Linnun ravinto koostuu pääasiassa selkärangattomista eläimistä.


title: Pikkusirppitimali

text: Pikkusirppitimalin pesimäkausi kestää toukokuulta kesäkuulle. Pesä on kupolimainen ja rakennetaan pensaikkoon lähelle maata ruohoista, sammalista ja muista kasvimateriaaleista. Naaras munii kolmesta viiteen väriltään valkeahkoa munaa.


title: Hard Candy Promo Tour

text: Hard Candy Promo Tour on Madonnan neljäs promo-kiertue. Se mainosti vuonna 2008 ilmestynyttä uutta studioalbumia "Hard Candy". Hard Candy Promo Tour esitettiin kolmessa paikassa: Roseland Ballroomissa New Yorkissa, l'Olympiassa Pariisissa sekä Mote Parkissa Lontoossa.


title: Way 2 Fonky

text: Way 2 Fonky on rap-artisti DJ Quikin toinen studioalbumi. Se julkaistiin Profile Records levy-yhtiön kautta 1. tammikuuta 1992. Albumi nousi Billboard 200 listalla sijalle 20.


title: Way 2 Fonky

text: Albumilla oleva "Way 2 Fonky" on vastaus Tim Dogin dissaus kappaleeseen "Fuck Compton".


title: Way 2 Fonky

text: Chris Rock listasi albumin 25 parhaan hip hop albumin listalle Rolling Stone lehdessä 2005.


title: Ensto

text: Ensto on sähköjärjestelmien ja -tarvikkeiden kehittämiseen, valmistukseen ja markkinointiin erikoistunut suomalainen cleantech-yritys ja perheyhtiö. Sen perusti Ensio Miettinen vuonna 1958.


title: Ensto

text: Enston liiketoiminta on jaettu kolmeen alueeseen; Ensto Utility Networks, Ensto Industrial Solutions ja Ensto Building Technology. Ensto valmistaa muun muassa sähkölämmittimiä, ilmanvaihtolaitteita, sähkökeskuksia, talotekniikan ohjausjärjestelmiä, sähköautojen latauspisteitä, maakaapeli- ja ilmajohtotarvikkeita sekä teollisuuden kotelointijärjestelmiä.


title: Ensto

text: Ensto työllistää noin 1 650 henkilöä noin 20 eri maassa Euroopassa ja Aasiassa. Enston pääkonttori sijaitsee Porvoossa, Suomen tuotantolaitokset sijaitsevat Porvoossa ja Mikkelissä.


title: Ensto

text: Enston omistaa EM Group, joka on Miettisen perheen omistuksessa. EM Groupiin kuuluvat Ensto Oy:n (omistusosuus 95,2 %) myös elektroniikkayritys Teleste Oyj (omistusosuus 23,23 %), lentokenttävalaistukseen erikoistunut Efla Oy (100 %), alumiiniveneyritys XO Boats Oy (100 %) ja verkkomedia Teknavi Oy (83,11 %).


title: Ulkonaliikkumiskielto Suomessa

text: Ulkonaliikkumiskielto on hallitsevan järjestysvallan vastatoimenpide levottomissa tai muuten poikkeuksellisissa oloissa. Se säädetään useimmiten yöajaksi (öinen ulkonaliikkumiskielto) ja sen alkaminen sekä päättyminen on tavallisesti määrätty tarkalleen tietyksi kellonajaksi. Suomessa öisistä ulkonaliikkumiskielloista päätettiin paikoitellen ainakin Etelä-Pohjanmaalle 1700-luvun lopulta alkaen, ja ne jatkuivat 1890-luvulle saakka. Etelä-Pohjanmaan öiset ulkonaliikkumiskiellot kirjattiin pitäjänsopimuksiin tai pitäjänlakeihin.


title: Ulkonaliikkumiskielto Suomessa

text: Etelä-Pohjanmaalla ulkonaliikkumiskiellot syntyivät viranomaisten ja papiston pyrkimyksistä estää nuorten yöjuoksut, joiksi tulkittiin kaikkinainen liikkuminen oman kotipiirin ulkopuolella tietyn kellonajan jälkeen. Kun öisen ulkonaliikkumiskiellon rikkojia sakotettiin käräjillä, tämä tarkoitti käytännössä yöjuoksun kriminalisointia. Tiettävästi ensimmäisenä öinen ulkonaliikkumiskielto määrättiin Vähäänkyröön 1779 kello kymmeneksi, Pirttikylä seurasi esimerkkiä 1782 ja Mustasaari 1785.


title: Ulkonaliikkumiskielto Suomessa

text: Ulkonaliikkumiskiellot yleistyivät Etelä-Pohjanmaalla 1800-luvulla. Lapualle määrättiin 1817 sunnuntai-iltoja koskenut öinen ulkonaliikkumiskielto, joka 1843 laajennettiin myös arkipäiviin. Lapuan hallitussäännön 7. pykälän sananmuoto kuuluu seuraavasti: “Se, elikkä ne työtätekewästä kansasta, jotka ilman laillista ja tarpeellista asiata, kello kymmenen jälkeen ehtoolla 1:stä päiwästä Touko kuusa 1:seen päiwään Syyskuusa, ja kello yhdeksän jälkeen ehtoolla muulla ajalla wuodesa oleskelewat pois kotoa, langetettakoon kahden hopia Ruplan sakkoon joka kerralta kuin he niin tawataan”.


title: Ulkonaliikkumiskielto Suomessa

text: Laihialla öinen ulkonaliikkumiskielto tuli käyttöön 1818, mutta Isossakyrössä vasta 1842. Vuosisadan puolivälissä (1840–59) öinen ulkonaliikkumiskielto oli voimassa Kyrönmaan kaikissa kolmessa (Isokyrö, Vähäkyrö, Laihia) pitäjässä, Mustasaaressa, Maalahdella, Vöyrillä ja Lapualla sekä niiden kappeliseurakunnissa. Seinäjoelle 1871 säädetty öinen ulkonaliikkumiskielto koski vain palkollisia.


title: Ulkonaliikkumiskielto Suomessa

text: Ulkonaliikkumiskielto alkoi 1800-luvulla tavallisesti kesäisin kello kymmenen ja talvisin tuntia aikaisemmin. Tosin Laihian ulkonaliikkumiskielto alkoi alun perin kesäisin kello kaksitoista, mutta 1868 se aikaistettiin kymmeneksi illalla. Ulkonaliikkumiskiellon kestosta ei järjestyssäännöissä Laihian poliisijärjestystä lukuun ottamatta ollut määräyksiä, mutta voi otaksua kieltojen päättyneen viimeistään aamuaskareisiin. Laihian vuoden 1868 poliisijärjestyksen mukaan ulkonaliikkumiskielto päättyi aamulla kello neljä.


title: Ulkonaliikkumiskielto Suomessa

text: Ulkonaliikkumiskiellon rikkojista jotkut liikkuivat jalan, mutta useimmat kuitenkin hevosella. Kun Etelä-Pohjanmaalla yleistyivät 1800-luvulla nuorten luvattomat hevosajelut, sakot niistä yhdessä yöjuoksun kanssa nousivat vähintään seitsemään ja Laihialla peräti 25 ruplaan. Eniten sekä ulkonaliikkumiskiellon rikkomuksia että luvattomia hevosajeluita tapahtui Kyrönmaan pitäjissä ja Suur-Lapualla.


title: Ulkonaliikkumiskielto Suomessa

text: Sekä ulkonaliikkumiskieltoa että hevoston luvatonta käyttöä valvoivat myös nimismiehet, jotka levottomimmissa pitäjissä partioivat kyläteillä. Lisäksi Etelä-Pohjanmaan rintapitäjien keskeisiin kyliin asetettiin oltermannien alaisuuteen 1800-luvulla yövartijoita, joiden tehtävänä oli estää toisten hevosten laitumelta otto. Joskus yövartijat joutuivat väkivaltaisiin yhteenottoihin häjyjen kanssa, jolloin heidän velvollisuutenaan oli tarvittaessa pyytää apua toisilta kylän isänniltä. Käräjillä yövahdit saattoivat esiintyä myös todistajina puukkojunkkareita vastaan.


title: Ulkonaliikkumiskielto Suomessa

text:
Öiset ulkonaliikkumiskiellot olivat pitäjäkurin yleisimmin rangaistu rikkomus, joka ehkä voimakkaimmin nostatti esiin puukkojunkkarit. Kaikkiaan öisen ulkonaliikkumiskiellon rikkomisesta Etelä-Pohjanmaan käräjillä sakotettiin 50 vuoden aikana (1840–1889) yli tuhatta eteläpohjalaista, joista suurin osa oli Lapuan ja Laihian suurpitäjistä.
Tavallisesti käräjäsakko ulkonaliikkumiskiellon rikkomisesta oli kaksi ruplaa, Laihialla kuitenkin viisi ruplaa. Pisimmillään öinen ulkonaliikkumiskielto oli voimassa – tosin aika ajoin keskeytyen – Vähässäkyrössä toistasataa vuotta.


title: Kolossaalijärjestelmä

text: Kolossaalijärjestelmä on pylväsjärjestelmä, jossa pylväät tai pilasterit ovat kahden tai useamman kerroksen korkuiset. Se oli erittäin suosittu barokin arkkitehtuurissa.


title: Huoltokeskus

text: Huoltokeskus on lähinnä puolustusvoimissa toimiva keskus, jonka tehtävänä on ylläpitää materiaalien, ruokahuollon, kuljetusten sekä lääkintäasioiden toimintoja. Joissakin joukko-osastoissa niin kuin Karjalan Prikaatissa on erikseen materiaalikeskus, kuljetuskeskus ja kunnossapitokeskus.


title: Huoltokeskus

text: Huoltokeskuksessa työskentelee seä siviili- että sotilashenkilöitä.


title: Huoltokeskus

text: Materiaaliasioista huoltokeskukselle kuuluu mm. taisteluvälineasiat, vaatetus- ja liinavaatehuolto sekä toimistotarvikkeet. Myös erillinen kuljetus- tai materiaalikeskus voi olla osa huoltokeskusta.


title: Huoltokeskus

text: Huoltokeskuksen lyhenteenä käytetään Hkesk tai HKesk.


title: Huoltokeskus

text: Huoltokeskusmalli tuli Puolustusvoimissa käyttöön uuden johtamis- ja hallintojärjestelmän myötä vuonna 1998.


title: Jean-Louis Barrault

text: Jean-Louis Barrault (8. syyskuuta 1910 Le Vésinet, Yvelines, Ranska – 22. tammikuuta 1994) oli ranskalainen ohjaaja, näyttelijä ja miimikko. Hän kannatti totaalista teatteria, jonka ilmaisussa käytettiin kaikkia fyysisiä ja dramaattisia keinoja.


title: Jean-Louis Barrault

text:
Jean-Louis Barrault opiskeli Charles Dullinin ohjauksessa ja näytteli Dullinin seurueessa 1933–1935. 25-vuotiaana Barrault tutustui miimikko Étienne Decroux'hun, jonka kanssa hän opiskeli mimiikkaa ja työskenteli Théâtre de l'Atelier´ssa. Vuosina 1940–1946 hän kuului Comédie-Françaiseen, jossa hän ohjasi kaksi maineikkaaksi noussutta näytelmää, Paul Claudelin "Le Soulier de satin" ja Jean Racinen "Phèdre".
Uransa aikana hän näytteli yli 50 elokuvassa, muun muassa elokuvissa "Onnellisia päiviä", "Jenny – pariisilaisnainen", "Farinet ou l'or dans la montaigne" ja "Vallankumouksen palveluksessa". Ammatillisen kokemuksensa ansiosta hänellä oli hyvät edellytykset esittää 1800-luvun miimikkoa Jean-Gaspard Deburauta (Baptiste Debureau) Marcel Carnén elokuvassa "Paratiisin lapset" (1945).


title: Jean-Louis Barrault

text: Barrault avioitui 1940 näyttelijä Madeleine Renaud'n kanssa. He perustivat useita teattereita ja kiersivät eri puolilla maailmaa, muun muassa Etelä-Amerikassa.


title: Jean-Louis Barrault

text: Hän oli näyttelijä Marie-Christine Barrault'n setä ja sponsoroi jonkin aikaa Peter Brookia. Hänet palkittiin Kunnialegioonan jäsenyydellä. Hän kuoli sydänkohtaukseen Pariisissa 83-vuotiaana. Hänet on haudattu vaimonsa Madeleine Renaud'n viereen Passyn hautausmaalle Pariisiin.


title: Jean-Louis Barrault

text: Jean-Louis Barrault on sanonut:


title: 2nd II None

text: 2nd II None on Comptonista kotoisin oleva rap-yhtye, johon kuuluu KK (Kai McDonald) ja Gangsta D (Darius Barnett). He tekivät levytyssopimuksen Profile Recordsin kanssa vuonna 1987 ja julkaisivat esikoisalbuminsa nimeltä "2nd II None" vuonna 1991. "Classic 220" -nimeä kantavan levyn he julkaisivat Arista Records -levy-yhtiön kautta vuonna 1999. Vuonna 2008 heidän vuonna 1994 valmistunut julkaisematon "Tha Shit" -albuminsa vuoti Internetiin.


title: Portaali (arkkitehtuuri)

text: Portaali (, portti) on rakennuksen arkkitehtonisesti koristeltu sisäänkäynti. Portaaleja on perinteisesti rakennettu merkittäviin rakennuksiin kuten kirkkoihin korostamaan niiden pääsisäänkäyntiä. Usein portaaleja koristavat pilasterit ja veistokset.


title: Seksitutkija ulkoavaruudesta

text: Seksitutkija ulkoavaruudesta () on vuonna 2000 ensi-iltansa saanut yhdysvaltalainen komediaelokuva, jonka on ohjannut Mike Nichols.


title: Seksitutkija ulkoavaruudesta

text: Miesten asuttamalta planeetalta lähetetään edustaja Maahan etsimään sopivaa naista.


title: Sotilaskuljettaja

text: Sotilaskuljettaja on puolustusvoimissa palveleva varusmies, joka on saanut kuljettajakoulutuksen. Jokaisesta saapumiserästä koulutetaan kuljettajia B-( henkilöautoluokka) T-( traktorit ja työkoneet) C-( kuorma-auto )E-( yhdistelmäajoneuvo) ja D-( linja-auto) kortteja varten. (C-kuljettajat koulutetaan myös C1E-luokkaan.)C-, E- ja D- Kuljettajakoulutuksesta varusmiehet saavat myös kuljettajan ammattipätevyyden siviiliin. E-kuljettajilla ammattipätevyys astuu voimaan heti varusmiesten kotiuduttua ja C-kuljettajilla heti täytettyään 21 vuotta edellyttäen, että puolustusvoimilta saatavat todistukset toimitetaan viranomaisille ja katsastuskonttoriin.


title: Sotilaskuljettaja

text: Myös linja-autokortti (D-kortti) on mahdollista suorittaa varuskunnissa, joilla on D-luokan kalustoa. D-kuljettajiksi valitaan kuitenkin E-kortin suorittaneesta joukosta yleensä 3-10 kuljettajaa riippuen puolustusvoimien tarpeesta ja kustannuskyvyistä. Osa varuskunnista tarjoaa myös linjaliikenteen ammattipätevyyden siviiliin (Huom. ei siis sisälly kuljettajan ammattipätevyyteen. Yleensä puhutaan tavaraliikenteen ammattipätevyydestä.) Linjaliikenteen ammattipätevyyskoulutus suoritetaan Porin Prikaatissa.


title: Sotilaskuljettaja

text: Vuodessa koulutetaan kuljettajiksi noin 3 600 varusmiestä. B- kuljettajat palvelevat 165 ja T-kuljettajat 255 vuorokautta, C- ja E-, linja-auton 347 vuorokautta.


title: Sotilaskuljettaja

text: Suuri osa sotilaskuljettajista ajaa pelkästään kuorma-autoa, mutta on mahdollista saada koulutus myös Panssari-Sisun kuljettajaksi. Näitä varten käydään niin C-kortti koulutus kuin erillinen, vaunun rakenteesta ja toiminnasta kertova koulutus, jossa erikoistutaan kyseiseen panssariajoneuvoon. Kaikki vaunukoulutuksen saaneet palvelevat 347 vuorokautta.


title: Jalkapallon Afrikan-mestaruuskilpailut 1994

text: 19. jalkapallon Afrikan-mestaruuskilpailut pelattiin Tunisiassa 26. maaliskuuta–10. huhtikuuta 1994. Turnauksen voitti toista kertaa Nigeria.


text:
5 maalia
4 maalia
2 maalia


title: In Your House

text: In Your House oli pay-per-view (PPV) tapahtumasarja, minkä World Wrestlin Federation (WWF) loi. Alkuperäinen konsepti oli, että kuukausille jolloin WWF ei pidä suuria PPV:tä (WrestleMania, King of the Ring, SummerSlam, Survivor Series, ja Royal Rumble, mitkä kestivät kolme tuntia) ne olisi tarjonnut kaksi tuntisia PPV:tä ja pienemmällä lippuhinalla. Tämä konsepti kuitenkin alettiin pikkuhiljaa unohtamaan, kun kilpailijayhtiö World Championship Wrestling alkoi pitää kolmen tunnin pay-per-viewejä kuukausittain, mikä johti siihen, että WWF:än piti tehdä samoin.


title: In Your House

text: Moni tapahtumien nimistä on otettu niiden tapahtumista, henkilöistä ja painijoiden liikkeistä kuten: "Good Friends, Better Enemies" (viittaa Shawn Michaelsin ja Dieselin väliseen päätapahtumaan), niin kuin "Buried Alive" (kuvastaa päätapahtumaa), "It's Time" (Vaderin sanonta), "Final Four" (neljän miehen eliminaatio matsi päätapahtumana), "Rock Bottom" (The Rockin lopetusliike) jne. Joistakin IYH:n nimistä tuli päänimi pay-per-view:lle, kuten: Fully Loaded, Judgment Day, Backlash, No Way Out ja Unforgiven.


title: Hot Tub Time Machine – Kasarikankkunen

text: Hot Tub Time Machine – Kasarikankkunen () on vuonna 2010 ensi-iltansa saanut yhdysvaltalainen komediaelokuva, jonka on ohjannut Steve Pink. Elokuvan jatko-osa "Hot Tub Time Machine 2" sai ensi-iltansa vuonna 2015.Episodi-lehdessä viisi kriitikkoa antoi elokuvalle pisteitä keskiarvona 2,80.


title: Thomas Stuer-Lauridsen

text: Thomas Stuer-Lauridsen (s. 29. huhtikuuta 1971 Hørsholm) on tanskalainen entinen sulkapalloilija ja olympiamitalisti. Hän edusti seuratasolla Gentofte Badminton Klubia. Stuer-Lauridsen voitti pronssia kaksinpelistä Barcelonan olympialaisissa 1992. Hän osallistui myös Atlantan olympialaisiin 1996, joiden avajaisissa hän toimi maansa lipunkantajana. Stuer-Lauridsen sijoittui kaksinpelissä tuolloin yhdeksänneksi.


title: Thomas Stuer-Lauridsen

text: Myös Thomasin sisko Lisbet oli olympiatason sulkapalloilija.


title: Satakunnan tykistörykmentti

text: Satakunnan Tykistörykmentti (lyhenne SATTR) on Kankaanpäässä toimiva Porin prikaatin joukkoyksikkö. Rykmenttiin kuuluu nykyisin neljä komppaniakoon perusyksikköä. Rykmentin historia alkaa Ruotsin vallan ajoilta ja nykyisen nimen se sai vuonna 1957, kun Kenttätykistörykmentti 2 nimettiin kotimaakuntansa mukaan. Satakunnan Tykistörykmentti oli vuosina 1957–1992 itsenäinen joukko-osasto, joka liitettiin vuonna 1992 perustettuun Tykistöprikaatiin. Satakunnan Tykistörykmentin toiminnot yhdistettiin 1.1.2015 osaksi Porin prikaatia osana puolustusvoimauudistusta. Uudistuksen yhteydessä Satakunnan Tykistörykmenttiin liitettiin Säkylästä siirretty kranaatinheitinkomppania.


title: Satakunnan tykistörykmentti

text: Satakunnan Tykistörykmentin organisaatio on 1.1.2015 lähtien:1. Patteri antaa koulutusta erilaisiin tykkimiehen tehtäviin tykki-, raketinheitin sekä komentopaikkakalustolla. Tärkeintä koulutuskalustoa ovat 155 millimetrin kanuunat, 122 millimetrin kevyt raketinheitin sekä komentopaikkojen erilaiset laitteet. Miehistötehtävien palvelusaika on pääsääntöisesti 165 ja johtajatehtävien aina 347 vuorokautta. Miehistötehtäviä on useita mm. 155K83-97-tykkiryhmän eri tehtävät, tuliasemamies, taistelulähetti, kuljettaja ja viestimies. Johtajatehtäviä on useita mm. jaosjohtaja, patteriupseeri, tulitoimintaupseeri, tykkiryhmän johtaja, viestiryhmän johtaja sekä tulitoiminta-aliupseeri.


title: Satakunnan tykistörykmentti

text: 2. Patteri antaa koulutusta tykkimiehille monipuolisesti komentopaikkojen ja huollon eri tehtäviin. Tärkeintä koulutuskalustoa ovat johtamiskontit, erilaiset ajoneuvot, materiaalin siirtoon, käsittelyyn ja kunnossapitoon liittyvä kalusto ja lääkintäalan materiaali. Miehistötehtävissä palvelusaika on pääsääntöisesti 165 tai 255 (lääkintämiehet) vuorokautta ja johtajatehtävissä 347 vuorokautta. Miehistötehtäviä ovat mm. viestimies, mittausmies, keittäjä, kuljettaja, taistelulähetti, täydennysmies ja lääkintämies. Johtajatehtäviä ovat mm. viestiupseeri, tulitoimintaupseeri, mittausupseeri jaosjohtaja, viestimestari, lääkintäaliupseeri sekä viesti- ja huoltoryhmien johtajat.


title: Satakunnan tykistörykmentti

text: Kranaatinheitinkomppania antaa koulutusta jääkäreille kranaatinheittimistön ja tulenjohdon eri tehtäviin. Tärkeintä koulutuskalustoa ovat 120 millimetrin vedettävä kranaatinheitin ja AMOS-kranaatinheitin ja komentopaikka-ajoneuvot. Miehistötehtävien palvelusaika on pääsääntöisesti 165 ja johtajatehtävien aina 347 vuorokautta. Miehistötehtäviä ovat mm. kranaatinheitinmies, tulenjohtomies, kuljettaja, viestimies, taistelulähetti ja tuliasemamies. Johtajatehtäviä ovat mm. tulenjohtaja, tulitoimintaupseeri, mittausupseeri joukkueen johtaja, tulenjohtoaliupseeri ja heitinryhmien johtajat.


title: Satakunnan tykistörykmentti

text: Raketinheitinpatteri vastaa valtakunnallisesti ainoana yksikkönä raskaan raketinheittimen sekä sääalan koulutuksesta. Tykkimiehille koulutettava tärkein kalusto on raskas raketinheitin (298RSRAKH06), komentopaikkakalusto sekä kevyt sääluotauskalusto. Miehistötehtävät sisältävät vaunumiehistön ja komentopaikka- ja tukihenkilöstön sekä säämiehet. Johtajatehtäviin sisältyy monipuolisesti kaikkia raketinheitinpatterin tehtäviä sekä sääalan tehtäviä.


title: Satakunnan tykistörykmentti

text: Satakunnan Tykistörykmentti vaalii Kuninkaallisen Suomen Tykistörykmentin ja Kenttätykistörykmentti 1:n perinteitä.


title: Satakunnan tykistörykmentti

text: Satakunnan Tykistörykmentin perinnepäivä on 26.5, joka on ensimmäisen suomalaisen tykistörykmentin - Kuninkaallisen Suomen Tykistörykmentin - perustamispäivä vuonna 1794. Kenttätykistörykmentti 1 perustettiin 1918 Vapaussodan jälkeen.


title: Satakunnan tykistörykmentti

text: Satakunnan Tykistörykmentin lipun suunnitteli heraldikko Gustaf von Numers ja se vihittiin käyttöön puolustusvoimien lippujuhlapäivänä 4. kesäkuuta 1958 Helsingin Senaatintorilla. Rykmentin lipun värit ovat Satakunnan maakunnan värit - koboltinsininen ja viljapeltojen keltainen. Keskuskuviossa Satakunnan karhu kantaa liekehtivää pommia - tykistön perinteistä tunnusta. Vasemmassa ylänurkassa on tunnus, mikä viittaa perinteisiin myös Ruotsin vallan ajalta: kaksi tykinputkea ristikkäin sekä tykinkuulat. Lipputangon kärjessä on IV luokan vapaudenristi, jonka Suomen valtionhoitaja ja sotaväen ylipäällikkö, kenraali Gustaf Mannerheim luovutti Kenttätykistörykmentti 1:lle vapaussodan jälkeen. Vapaudenristin punavalkoisiin nauhoihin on kirjoitettu kahden taistelupaikan nimet: Tampere ja Viipuri. Näissä taisteluissa silloinen tykistö erityisesti kunnostautui.


title: Satakunnan tykistörykmentti

text: Satakunnan Tykistörykmentin kunniamarssi on Allan Palmgrenin säveltämä ja Hjalmar Nortamon sanoittama Satakunnan marssi.


title: Satakunnan tykistörykmentti

text: Satakunnan Tykistörykmentin perinneristinä on Satakunnan Tykistöristi, joka on Yrjönristi Satakunnan karhua kuvaavalla tunnuksella.


title: Satakunnan tykistörykmentti

text: Satakunnan Tykistörykmentin perinnetykkinä on 122 H 09. Kyseessä on sama tykki, jonka kilpeen oli kiinnitetty KTR 1:lle myönnetty vapaudenristi.


title: Satakunnan tykistörykmentti

text: Osana Ruotsia tykistöä on ollut Suomessa keskiajalta alkaen. Tykistöyksiköitä on sijainnut 1700 -luvulla ainakin Viipurissa, Turussa, Haminassa, Lappeenrannassa ja Savonlinnassa. Satakunnan Tykistörykmentin historian voidaan katsoa alkaneen Kuninkaallisen Suomen Tykistörykmentin perustamisesta 1794.  Tuolloin Ruotsin tykistö organisoitiin neljäksi rykmentiksi, jotka saivat nimeksi Svean, Götan, Venden ja Suomen Tykistörykmentit. Perustamiskäsky annettiin 26.5, joka on nykyään Satakunnan Tykistörykmentin perinnepäivä.


title: Satakunnan tykistörykmentti

text: Kuninkaallinen Suomen Tykistörykmentti oli sijoitettuna Helsinkiin, Viaporiin, Hämeenlinnaan, Loviisaan, varkauteen, Svartholmaan ja Tammisaareen. Helsingissä sijaitsivat rykmentin kasarmit Ullanlinnan lähellä. Rykmentillä oli siniset sotilaspuvut punaisella kauluksella. Hattusolki oli messingistä ja upseerien olkaimet kullatusta messingistä. Rykmentti oli hyvin varustettu tykkikalustolla. Rykmentin päävarastossa oli 1808 163 käyttökelpoista kenttätykkiä, joista 24 kuuluisia Helvigin suunnittelemia kanuunoita. Muut 215 tykkiä olivat linnoituksissa ja muissa varastoissa. Merkittävin sota, johon rykmentti osallistui, oli Suomen sota 1808 - 1809. Tykistö näytteli merkittävää osaa muun muassa Koljonvirran taistelussa. Sodan jälkeen 1811 päätettiin, että Kuninkaallinen Suomen Tykistörykmentti hajoitetaan ja osia siitä liitettiin muihin Ruotsin rykmentteihin. Valloitetun maan ei sallittu pitää yllä tykistöä.


title: Satakunnan tykistörykmentti

text: Kenttätykistörykmentti 1 perustettiin ensimmäisenä rykmenttinä Vapaussodan jälkeen, kun itsenäisen Suomen tykistöä alettiin muodostamaan. Sen komentajaksi määrättiin jääkärieverstiluutnantti Lauri Malmberg. Rykmentti toimi hetken Hämeen Kenttätykistörykmentti N:o 1 nimisenä 11.11.1918 alkaen, saaden nimeksi Kenttätykistörykmentti 1 toukokuun 7. päivä 1919. Rykmentti oli alkuaikoina sijoitettuna pääosiltaan Tuusulassa, mutta vuodesta 1934 eteenpäin se sijaitsi kokonaisuudessaan Hämeenlinnassa. Rykmentti harjoitteli Lappeenrannassa ja Perkjärvellä, josta muodostui pääasiallinen leirialue vuodesta 1920 eteenpäin.


title: Satakunnan tykistörykmentti

text: Rykmentin komentajana on toiminut 1.1.2018 alkaen everstiluutnantti Antti Pirinen. Hänen edeltäjänään ovat toimineet mm.:


title: Kaunis ja kadotukseen tuomittu

text: Kaunis ja kadotukseen tuomittu () on amerikkalaisen F. Scott Fitzgeraldin toinen romaani, joka ilmestyi vuonna 1922.


title: Kaunis ja kadotukseen tuomittu

text: Romaani kertoo Anthony Patchin, nuoren amerikkalaisen miehen tarinan, sekä tämän ongelmista avioliittonsa, alkoholisminsa ja ikuisen saamattomuutensa kanssa. Kirjassaan Fitzgerald kuvaa pohjoisvaltioiden eliittiä aikaan jolloin "Jazz-aika" alkoi. Kirjan uskotaan perustuvan Fitzgeraldin suhteeseen ja avioliittoon vaimonsa Zeldan kanssa.


title: Kaunis ja kadotukseen tuomittu

text: Antohy Patch on Harvardin käynyt, 25-vuotias ja melko rikas nuori mies, joka asuu New Yorkissa. Hän tulee saamaan isoisänsä kuollessa tältä mittavan perinnön. Kirjan alussa Anthony tutustuu erään ystävänsä viehättävään serkkuun, Gloria Gilbertiin. Gloria on 22-vuotias seurapiirikaunotar, oikukas luonteeltaan ja aina miesten ympäröimä. Anthony alkaa viettämään tämän kanssa paljon aikaa ja pian huomaa itsekin kuuluvansa siihen suureen joukkoon miehiä, jotka ovat rakastuneita Gloriaan.


title: Kaunis ja kadotukseen tuomittu

text: Kuluu monta rakkauden, epätoivon, surun ja ilon täytteistä kuukautta, kunnes Anthony viimein saa Glorian omakseen. Heidän avioliittonsa alkaa hyvin; kumpikin osapuoli on niin rakastunut kuin vain voi olla. Vähitellen Anthonylle kuitenkin selviää, että hän on mennyt naimisiin hyvin vaikean luonteen kanssa, ja Gloria puolestaan alkaa halveksua Anthonya tämän satunnaisten heikkojen hetkien vuoksi.


title: Kaunis ja kadotukseen tuomittu

text: Kaiken aikaa Anthonya on painostettu monesta suunnasta tekemään jotain työkseen, eikä vain elämään mahdollisimman laiskaa ja joutilasta elämäänsä. Muutamaan otteeseen Anthony koettaa erilaisia uravaihtoehtoja, mutta ei pysy missään työssä. Anthonyn ja Glorian avioliiton ongelmien kasvaessa he alkavat juhlimaan toden teolla, niin, että ovat lähes joka ilta jossain. Erityisesti Anthony alkaa hukuttaa ongelmiaan alkoholiin.


title: Kaunis ja kadotukseen tuomittu

text: Kesken eräiden villien juhlien Patchien kotona, sattuu Anthonyn paljon raittiusseuran hyväksi tehnyt isoisä sattuu paikalle. Tämän tapauksen, sekä Anthonyn saamattomuuden vuoksi muutaman viikon jälkeen kuollessaan isoisä Patch ei jätä Anthonylle penniäkään.


title: Kaunis ja kadotukseen tuomittu

text: Vaikka Anthony ja Gloria rakastavat edelleen toisiaan, heidän avioliittonsa on ongelmia täynnä. Sen lisäksi heidän juhlinnan täyttämä elämänsä on hyvin sisällyksetöntä. Nyt perintö, jota he olivat kaikki vuodet odottaneet, evättiinkin heiltä, ja Patcheilla alkaa olla myös talousongelmia. Anthony hankkii asianajajan kumotakseen testamentin.


title: Kaunis ja kadotukseen tuomittu

text: Jonkin ajan päästä Anthony kutsutaan ensimmäisen maailmansodan vuoksi valmennusleirille etelävaltioihin. Tällä leirillä ollessaan Anthonylla on suhde nuoren Dorothy-nimisen tytön kanssa lähikaupungista. Kun Anthony lähtee takaisin kotiin tyttö itkee lohduttomasti ja uhkaa tappavansa itsensä.


title: Kaunis ja kadotukseen tuomittu

text: Anthonyn palattua kotiin onnellista aikaa seuraa hetki, mutta sitten samat vanhat ongelmat alkavat taas kasaantua. Anthony alkaa käyttämään yhä enemmän alkoholia, eikä hänellä lopulta ole yhtäkään täysin selvää päivää. Tämä kaikki käy Glorian hermoille, joka puolestaan kokee valtavia tuskia huomatessaan kauneutensa hitaasti katoavan. Patchit jatkavat villiä juhlintaansa ja he alkavat saada todella huonon maineen. Asianajaja hoitaa edelleen testamentin kumoamista ja rahojen huvetessa aviopari joutuu muuttamaan yhä huonompiin huoneistoihin. Patchit ovat menettäneet lähes kaikki ystävänsä ja he joutuvat yhä alemmas. Anthony tuntee menettävänsä järkensä kaikkien ongelmien keskellä.


title: Kaunis ja kadotukseen tuomittu

text: Lopulta koittaa päivä, jolloin Anthonyn isoisän testamentti käydään läpi oikeudessa. Samana päivänä aikaisemmin Anthony kuulee ovikellon soivan. Ovella on Dorothy, tyttö, jonka kanssa hänellä oli suhde muutama vuosi sitten sotaleirillä. Tyttö itkee rakastavansa Anthonya ja kertoo etsineensä tätä kaikki nämä vuodet ja muuttaneensa New Yorkiin. Anthony käskee tämän häipyä ja alkaa huutaa, että tappaa Dorothyn, jos tämä ei lähde. Kun tyttö ei ymmärrä Anthony hulluuden sumentamana sinkoaa tuolin tämän kasvoja päin.


title: Kaunis ja kadotukseen tuomittu

text: Gloria palaa kotiin huutaen innoissaan heidän voittaneen oikeusjutun ja olevan nyt 30 miljoonaa rikkaampia. Gloria ei kuitenkaan saa mitään kontaktia Anthonyyn, joka istuu lattialla katsellen postimerkkejään ja puhuen kuin lapsi. Seuraava kohtaus on laivalta, jossa Anthony istuu pyörätuolissa merelle katsellen ihmisten puhuessa, että hän tuli hieman hulluksi saatuaan isoisänsä rahat. Mielessään Anthony miettii, mitä kaikkea hänen täytyikään kestää ennen tätä. Kyyneleet silmissä hän sanoo: "Minä näytin heille. Se oli kovaa aikaa, mutten antanut periksi ja lopulta selviydyin."


title: Grosshorn

text: Grosshorn on Bernin Alpeilla Sveitsissä sijaitseva 3 762 metriä korkea vuorenhuippu. Huippu sijaitsee Bernin ja Wallisin kantonien rajalla.


title: Poul-Erik Høyer Larsen

text: Poul-Erik Høyer Larsen (s. 20. syyskuuta 1965 Esbønderup) on tanskalainen entinen sulkapalloilija ja olympiavoittaja. Hän edusti seuratasolla Lillerød BK:ta. Høyer Larsen voitti kultaa kaksinpelistä Atlantan olympialaisissa 1996. Hän osallistui olympialaisiin samassa sarjassa myös Barcelonan olympialaisissa 1992 ja Sydneyn kisoissa 2000, mutta ei selviytynyt tuolloin mitalipeleihin saakka. Høyer Larsen voitti EM-kisojen kaksinpelissä yhteensä kuusi mitalia, joista kolme on kultaisia, yksi hopeinen ja kaksi pronssisia.


title: Poul-Erik Høyer Larsen

text: Høyer Larsen saavutti lisäksi vuosina 1992, 1994 ja 1996 kaksinpelin Euroopan mestaruuden.


title: Poul-Erik Høyer Larsen

text:
Høyer Larsen on toiminut Tanskan sulkapalloliiton varapuheenjohtajana vuodesta 2007 lähtien.
Vuodesta 2013 lähtien hänestä tuli liiton puheenjohtaja ja Sotshin olympiakisojen aikaan helmikuussa 2014 pidetyssä KOK:n istunnossa hänet valittiin sen KOK:n jäseneksi.


title: Dong Jiong

text: Dong Jiong (; s. 5. joulukuuta 1973 Peking) on kiinalainen entinen sulkapalloilija ja olympiamitalisti. Hän voitti hopeaa kaksinpelistä Atlantan olympialaisissa 1996. Dong menestyi myös useissa muissa arvoturnauksissa ja voitti muun muassa Englannin ja Tanskan avoimet turnaukset.


title: Tuomas Kallio

text: Tuomas Pekka Sakari Kallio on suomalainen muusikko, säveltäjä ja tuottaja sekä Flow Festivalin taiteellinen johtaja.


title: Tuomas Kallio

text: Kallio perusti vuonna 1998 Nuspirit Helsinki -yhtyeen yhdessä Hannu Niemisen (DJ Ender) kanssa. Yhtye yhdisteli elektronista tanssimusiikkia livesoittoon. Kallio on soittanut kitaraa yhtyeen julkaisuilla ja keikoilla. Nuspirit Helsinki on julkaissut studioalbumin "Nuspirit Helsinki" vuonna 2002 ja muun muassa kokoelma-albumin "Our Favourite Things" vuonna 2008.


title: Tuomas Kallio

text: Vuonna 2003 Kallio ja DJ Antti Eerikäinen ryhtyivät tekemään kappaleita samplaamalla Eerikäisen levykokoelmasta. He pyrkivät tekemään 1960-luvun jazzilta kuulostavaa musiikkia, joka olisi kuitenkin tarpeeksi tanssittavaa soitettavaksi klubeissa. Projektin nimeksi tuli The Five Corners Quintet, ja ”Trading Eights” -singlen menestyksen myötä The Five Corners Quintetille perustettiin myös keikkakokoonpano. Tässä yhtyeessä Kallio ei kuitenkaan itse soita.


title: Tuomas Kallio

text: The Five Corners Quintet on julkaissut kaksi albumia, "Chasin' the Jazz Gone By" ja "Hot Corner". Kallio tuotti, äänitti, sovitti ja miksasi molemmat albumit sekä sävelsi osan albumien kappaleista. Vuonna 2010 Kallio ilmoitti, ettei hän aio tehdä uutta levyä The Five Corners Quintetille.


title: Tuomas Kallio

text: Kallio toimi Flow Festivalin johtajana vuoteen 2007 saakka. Nykyään hän on toinen festivaalin taiteellisista johtajista.


title: Tuomas Kallio

text: Vuonna 2010 Kallio, Markus Partanen ja Teppo Mäkynen korvasivat Pori Jazz -festivaalin aikaisemman taiteellisen johtajan Jyrki Kankaan. Kallio jäi pois tehtävästä vuoden 2011 festivaalin jälkeen.


title: Tuomas Kallio

text: Kallio teki vuonna 2006 pro gradu -työnään Helsingin yliopiston viestinnän laitokselle survey-tutkimuksen digitaalisen musiikin kuluttamisesta.


title: Breithorn (Lauterbrunnen)

text: Breithorn on Bernin Alpeilla Sveitsissä sijaitseva 3 782 metriä korkea vuorenhuippu. Huippu sijaitsee Bernin ja Wallisin kantonien rajalla ja sen pohjoispuolella on Lauterbrunnentalin ja eteläpuolella Lötschentalin laakso.


title: Henrik Schück

text: Johan "Henrik" Emil Schück (2. marraskuuta 1855 Tukholma - 3. lokakuuta 1947) oli ruotsalainen kirjallisuudentutkija. Hän oli Adolf Schückin isä.


title: Henrik Schück

text: Schück oli professorina Lundin yliopistossa 1890-1898 ja Uppsalan yliopistossa 1898-1920. vuosina 1913-1947 hän oli Ruotsin akatemian jäsen. Vuonna 1919 hän oli mukana perustamassa Bellmanssällskapetia.


title: Henrik Schück

text: Schück oli historiallisen tutkimussuunnan viimeisiä suuria edustajia. Hän ei ollut lainkaan kiinnostunut tekstianalyysistä.


title: Henrik Schück

text: Schück on haudattu Uppsalan vanhalle hautausmaalle.


title: Kaikadinkoira

text: Kaikadinkoira ("Kaikadi") on intialainen koirarotu.


title: Kaikadinkoira

text: Kaikadi muistuttaa hyvin paljon whippetiä. Se on pieni (40 cm tai vähemmän) ja sillä on pitkät raajat ja voimakkaat reidet ja kinteret. Häntä on pitkä ja kapeneva. Pää on pitkä ja ohut ja siinä on esiin työntyvät silmät ja pitkät korvat, jotka nousevat pystyyn koiran ollessa valppaana. Väri vaihtelee, mutta on yleensä kolmivärinen (musta, punaruskea, valkoinen).


title: Kaikadinkoira

text: Rotu on saanut nimensä Maharashtran kaikadi-paimentolaisheimosta. Sitä käytetään jäniksen ja tuholaisen metsästykseen, ja siitä saa hyvän vahtikoiran.


title: Jonah Hex: Motion Comics

text: Jonah Hex: Motion Comics oli yhdysvaltalainen motion comic -tyylillä tehty 7-osainen animaatiosarja, joka perustuu DC Comicsin sarjakuvahahmoon Jonah Hexiin. Sarjaa esitettiin ensi kerran Yhdysvalloissa 27. huhtikuuta 2010 iTunesilla ja loput kuusi jaksoa oli saatavilla Xbox LIVEssa, Amazon Video on Demandissa ja PlayStation Networkilla. Sarjan ensimmäiset viisi jaksoa pohjautuivat Joe R. Lansdalen ja Timothy Trumanin tekemään sarjakuvan tarinaan "Two Gun Mojo", jossa Hex hakee kostoa Doc Williamsille ja hänen jengiään kohtaan ystävänsä murhaamisesta. Loput kaksi jaksoa pohjautuvat John Albanon ja Tony DeZunigan tekemiin 1970-luvun tarinoihin.


title: Edward Sapir

text: Edward Sapir (26. tammikuuta 1884 Lauenburg, Saksa – 4. helmikuuta 1939) oli yhdysvaltalainen kielentutkija ja antropologi.


title: Edward Sapir

text: Sapir valmistui Columbian yliopistosta vuonna 1904. Pari vuotta hän opiskeli wishram- ja takelmakieliä. Vaikutteita intiaanikielten tutkimiseen hän sai Franz Boasilta. Hänestä tuli strukturalistisen kielentutkimuksen edeltäjä. Hän tutki ensimmäisenä kielitieteen ja antropologian suhteita toisiinsa. Hänen pääteoksensa on "Language" (1921).


title: Edward Sapir

text: Sapirin–Whorfin hypoteesi on hänen ja Benjamin Whorfin laatima.